Umat Islam di Malaysia berpuasa esok
Oleh NUR HUDA MUSA

12 April 2021, 8:17 pm
PETALING JAYA – Penyimpan Mohor Besar Raja-Raja, Tan Sri Syed Danial Syed Ahmad mengumumkan umat Islam di Malaysia akan mula berpuasa esok.
Syed Danial berkata, tarikh permulaan puasa bagi negeri-negeri di seluruh Malaysia ditetapkan pada hari itu menurut perintah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selepas diperkenan oleh Duli-Duli Yang Maha Mulia Raja-Raja.
Terdahulu, tarikh melihat anak bulan Ramadan bagi menentukan permulaan puasa umat Islam seluruh Malaysia adalah pada hari ini, 12 April 2021 bersamaan 29 Syaaban 1442 Hijrah.
Pejabat Penyimpan Mohor Besar Raja-raja dalam kenyataan pada Jumaat menyatakan tempat melihat anak bulan Ramadan dilakukan di 29 lokasi seluruh negara. – K! ONLINE


Teruja Tottenham Hotspur beri ucapan bahasa Melayu
Oleh EDDY AQMAL MOHAMED HAMIDI

12 April 2021, 7:14 pm
PETALING JAYA – Peminat sukan bola sepak terutamanya yang berada di Malaysia teruja dan berbangga apabila mendapat ucapan selamat menyambut kehadiran Ramadan daripada pasukan bola sepak antarabangsa Tottenham Hotspur.
Menerusi satu muat naik di laman Instagram rasmi pasukan tersebut @spursofficial, sekeping gambar memaparkan empat bintang pasukan berkenaan iaitu Son Heung-min, Gareth Bale, Dele Alli dan Tanguy Ndombele dengan ucapan ‘Jaga Jarak, Patuhi SOP dan ‘Ramadan Tiba Sekali Lagi’ telah mengejutkan pengguna media sosial terutamanya rakyat Malaysia.
Gambar beserta ucapan yang dimuat naik kira-kira satu jam lepas itu turut disertakan dengan kapsyen ‘Marhaban ya Ramadan’. Bulan suci kembali tiba. Saat tepat mensucikan diri daripada segala dosa. Semoga ibadah puasa kita dilancarkan dan keberkatan Ramadan dilimpahkan. Selamat menunaikan ibadah puasa buat umat Islam di Malaysia.
Perkongsian itu setakat pukul 6 petang tadi telah mendapat kira-kira 4,810 tanda suka dengan 364 komen yang rata-ratanya bertanyakan sama ada ianya akaun sebenar atau palsu memandangkan ucapan di kapsyen yang dibuat dengan menggunakan bahasa Malaysia.
Seorang pengguna Instagram dengan nama @mr1890s mengakui terkejut dengan muat naik berkenaan dan inginkan pengesahan bahawa akaun tersebut adalah akaun rasmi dan bukan dicipta oleh peminat kelab bolasepak berkenaan.
“Apa? Ini adalah akaun @spursofficial yang rasmi bukan? Bukannya akaun Spurs Malaysia kan? Wow terima kasih @spursofficial,” katanya.

Seorang lagi pengguna Instagram dengan nama @hzrdqn berasa banggsa dengan muat naik tersebut dan kagum dengan ucapan tersebut.
“Gila lah, ini bukan mimpi kan? Bahasa Malaysia tu. Apapun terima kasih diucapkan di atas ucapan tersebut,” ujarnya. – K! ONLINE


Kerajaan negeri boleh ketatkan SOP ikut keperluan
Oleh NUR HUDA MUSA

12 April 2021, 6:41 pm
PETALING JAYA – Kerajaan negeri dibenarkan membuat peraturan lebih ketat sekiranya perlu bagi membendung penularan wabak Covid-19.
Menteri Kanan (Keselamatan), Datuk Seri Ismail Sabri Yaakob berkata, langkah itu dibuat selepas membuat penilaian dengan Kementerian Kesihatan mengenai perubahan peraturan lebih ketat sekiranya perlu.
“Bagaimanapun, apabila Majlis Keselamatan Negara (MKN) meletakkan sesuatu peraturan, dan membenarkan sesuatu peraturan, ia sepatutnya diikuti setiap negeri.
“Kerajaan negeri boleh guna budi bicara berdasarkan kes yang dicatatkan di negeri mereka,” katanya ketika sesi soal jawab dalam sidang akhbar harian MKN hari ini.
Bagaimanapun Ismail Sabri berkata, kerajaan negeri tidak dibenarkan untuk melonggarkan sesuatu peraturan yang ditetapkan oleh MKN.
“Kerajaan negeri diminta untuk mematuhi prosedur operasi standard (SOP) yang dikeluarkan kerajaan persekutuan supaya tidak mengelirukan rakyat,” jelasnya. – K! ONLINE


Kampung Meruntum kena PKPD esok
Oleh NUR HUDA MUSA

12 April 2021, 7:38 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) di Kampung Meruntum, Putatan, Sabah berkuatkuasa 13 April sehingga 26 April 2021.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan berlaku peningkatan kes di lokaliti tersebut serta terdapat 62 sampel ujian saringan masih menunggu
keputusan.
“Sehingga semalam, KKM telah melaksanakan 71 ujian saringan dan daripada jumlah itu, secara kumulatifnya sebanyak lima kes positif Covid-19 direkodkan.
“Pelaksanaan PKPD membolehkan KKM melakukan pengesanan awal kes serta mengelak penularan Covid-19 ke luar lokaliti ini,” katanya ketika sidang khas Majlis Keselamatan Negara hari ini.
Dalam pada itu, Ismail Sabri berkata, seramai 111 individu telah ditahan semalam kerana ingkar prosedur operasi standard (SOP) Perintah Kawalan Pergerakan (PKP).
“Daripada jumlah itu, 101 individu telah dikompaun manakala 10 lagi direman.

“Ops Benteng semalam juga telah menahan 27 orang Pendatang Asing Tanpa Izin (PATI) dan merampas enam buah kenderaan darat dalam operasi yang dilakukan di seluruh negara,” ujarnya. – K! ONLINE


Aktiviti di masjid dan surau dibenarkan sepanjang Ramadan
Oleh NUR HUDA MUSA

12 April 2021, 7:29 pm
PETALING JAYA – Sidang khas hari ini bersetuju untuk membenarkan aktiviti di Masjid dan Surau pada bulan Ramadan ini.
Menteri Kanan (Keselamatan), Datuk Seri Ismail Sabri berkata, bagaimanapun kebenaran itu masih tertakluk dibawah Pihak Berkuasa Agama Negeri masing-masing untuk membuat keputusan dan menetapkan prosedur operasi standard (SOP) bagi kesemua aktiviti tersebut.
“Saya difahamkan setiap kerajaan negeri telah mengumumkan SOP masing-masing.
“Maklumat lanjut mengenai SOP boleh dirujuk di laman sesawang Majlis Keselamatan Negara (MKN),” katanya dalam sidang khas MKN hari ini. – K! ONLINE


Diskaun 50 peratus bayaran saman dilanjutkan sehingga 15 April
Oleh EDDY AQMAL MOHAMED HAMIDI

12 April 2021, 5:42 pm
PETALING JAYA – Jabatan Siasatan dan Pengutkuasaan Trafik (JSPT) hari ini mengumumkan tentang pelanjutan tempoh tawaran diskaun 50 peratus ke atas pembayaran saman menerusi aplikasi MyBayar Saman sehingga 15 April ini.
Pengarah JSPT Bukit Aman, Datuk Azisman Alias berkata, pelanjutan itu adalah susulan daripada sambutan menggalakkan yang diterima daripada orang ramai yang membuat pembayaran saman menerusi aplikasi tersebut.
“Sehingga kini, aplikasi MyBayar Saman telah mempunyai seramai 708,030 pengguna berdaftar serta telah menerima sebanyak 5,340 aduan e-mel terkumpul.
“Sejak dirasmikan pada 25 Mac lalu sehingga hari ke-18 tawaran pada 11 April, sebanyak RM73,332,910 bayaran saman telah berjaya dikumpulkan melibatkan sebanyak 659,998 saman,” katanya menerusi satu kenyataan hari ini.
Menurut beliau jumlah tersebut adalah termasuk RM6.28 juta bayaran saman membabitkan 56,909 saman yang dijelaskan menerusi aplikasi tersebut.
“Di atas sambutan yang menggalakkan serta permintaan daripada orang ramai, JSPT kini mengumumkan tentang pelanjutan selama empat hari lagi sehingga 15 April ini,” jelas beliau.

Terdahulu, Kosmo! pada 25 Mac lalu melaporkan tentang Majlis Pelancaran Portal Dan Aplikasi Mobile MyBayar Saman yang dirasmikan oleh Ketua Polis Negara, Tan Sri Abdul Hamid Bador.
Menurut Abdul Hamid, menerusi portal dan aplikasi itu, orang awam dapat melakukan pembayaran dalam talian tanpa perlu bersesak di kaunter-kaunter bayaran sedia ada.
“Sempena tarikh keramat Hari Polis ke-214, PDRM juga ingin menawarkan pengurangan saman sebanyak 50 peratus ke atas sama-saman yang terpilih bermula hari ini sehingga 11 April (18 hari) kepada mereka yang menggunakan portal dan aplikasi Mobil MyBayar Saman.
“Saman kompaun ini bagaimanapun dikecualikan ke atas enam kesalahan utama kesalahan trafik seperti melanggar lampu isyarat merah, memandu melebihi had laju ditetapkan, memotong garisan berkembar, menggunakan telefon semasa memandu dan memandu di lorong kecemasan,” katanya. – K! ONLINE


Sikap tamak negara maju jejaskan bekalan vaksin
Oleh KOSMO!

12 April 2021, 5:27 pm
Oleh PETAH WAZZAN ISKANDAR
PUTRAJAYA – Sikap tamak negara maju menyebabkan negara membangun seperti Malaysia dan Australia menghadapi masalah bekalan vaksin bagi pelaksanaan Program Imunisasi Covid-19 Kebangsaan (PICK).
Menteri Sains, Teknologi dan Inovasi, Khairy Jamaluddin Abu Bakar berkata, sikap terbabit menyebabkan rantaian bekalan vaksin di dunia menghadapi masalah dan cabaran.
Katanya, Malaysia dijadualkan menerima bekalan vaksin bermula bulan Jun depan dan rundingan masih dijalankan biarpun rantaian bekalan dunia terjejas.
“Kita dapati sikap negara maju tamak apabila membeli dan menempah bekalan vaksin dengan kadar yang begitu besar iaitu setiap rakyat mereka dapat menerima lima kali dos.
“Sikap mereka itu menyebabkan negara membangun seperti Malaysia dan Australia turut terjejas hingga menghadapi masalah bekalan vaksin,” katanya dalam sidang akhbar perkembangan PICK bersama Menteri Kesihatan, Datuk Seri Dr. Adham Baba di sini hari ini.

Terdahulu, media melaporkan Khairy Jamaluddin mengecam tindakan negara maju yang membolot vaksin secara tidak adil dengan memberi contoh seperti yang berlaku dalam filem Titanic.
“Apabila kapal Titanic sedang karam, golongan kaya di kelas pertama mempunyai bot keselamatan manakala negara miskin, yang kurang membangun pula, dibiarkan untuk lemas. Inilah apa yang sedang berlaku hari ini,” katanya.
Ia susulan Amnesty International dalam laporan tahunannya mengecam negara kaya yang hampir memonopoli bekalan vaksin Covid-19. -K! ONLINE


ECRL jajaran Selatan Selangor lindungi sumber air
Oleh MOHAMAD NAUFAL MOHAMAD IDRIS

12 April 2021, 5:33 pm
SHAH ALAM – Pengekalan projek pembinaan projek Laluan Rel Pantai Timur (ECRL) jajaran selatan Selangor (Hulu Selangor-Sepang-Westport) penting dalam melindungi sumber air berbanding Jajaran Utara Selangor (Gombak-Serendah-Pelabuhan Klang).
Menteri Besar Selangor, Datuk Seri Amirudin Shari berkata, ini berikutan rel ECRL jajaran utara akan dibina di Sungai Selangor dan Sungai Langat yang menjadi sumber air utama di negeri ini.
Sehubungan itu, beliau menegaskan kerajaan negeri kekal mahu membangunkan Jajaran Selatan Selangor (Hulu Selangor-Sepang-Westport).
“Walaupun Kementerian Pengangkutan baru-baru ini telah mengumumkan bahawa rel Jajaran Selangor Utara tidak akan melalui kawasan tadahan air, tetapi rel tersebut akan dibina di Sungai Selangor dan Sungai Langat yang menjadi sumber air utama di negeri ini.
“Sekiranya Sungai Selangor tercemar, ia akan menjejaskan lebih satu juta pemilik akaun air di Lembah Klang dan kami mahu mengelak daripada perkara ini berlaku,” katanya pada sidang akhbar selepas melancarkan Geran Padanan Digitalisasi PKS Selangor, di Bangunan Setiausaha Kerajaan Negeri (SUK) di sini hari ini.
Amirudin (lima dari kiri) memegang plakad jata Selangor sebagai simbolik perasmian Geran Padanan Digitalisasi PKS Selangor di SUK Selangor, hari ini. /FOTO MOHAMAD NAUFAL MOHAMAD IDRIS
Beliau berkata demikian bagi mengulas pendirian kerajaan negeri berhubung isu pembinaan rel ECRL setelah Menteri Pengangkutan, Datuk Seri Wee Ka Siong bertegas bahawa kementeriannya mahu membangunkan Jajaran Utara Selangor (Gombak-Serendah-Pelabuhan Klang).

Ka Siong dipetik berkata telah berulang kali memberikan penjelasan dan menyifatkan kerajaan negeri itu dilihat sengaja mempolitikkan projek mega berkenaan.
Dalam perkembangan sama, Amirudin menjelaskan selain berkaitan isu alam sekitar, Kerajaan Pusat juga perlu melihat dari aspek limpahan ekonomi di bahagian selatan Selangor yang semakin mendapat pelaburan daripada banyak syarikat.
“Majlis Perbandaran Sepang adalah di antara majlis perbandaran di Selangor yang menerima pendapatan tertinggi sejak tiga kebelakangan ini.
“Malah, Majlis Daerah Kuala Langat juga telah dinaik taraf sebagai Majlis Perbandaran Kuala Langat kerana telah menerima pelabur yang banyak dalam tempoh beberapa tahun kebelakangan ini,” katanya. – K!ONLINE


Geran RM2juta Program MyKasih Kapital bantu wanita jana pendapatan
Oleh SUBKHI SUDARJI

12 April 2021, 5:50 pm
SEPANG – Kementerian Pembangunan Wanita, Keluarga dan Masyarakat (KPWKM) memperuntukan geran bernilai RM2 juta melalui Program MyKasih Kapital kepada  golongan wanita untuk menjana pendapatan menerusi perniagaan.
Menterinya, Datuk Seri Rina Mohd. Harun berkata, seramai 4,000 usahawan wanita  bakal mendapat manfaat daripada pelaksanaan program ini.
Katanya, Geran MyKasih Kapital merupakan manifestasi sokongan kementerian kepada para wanita yang bakal bergelar usahawan.
“Pemberian insentif ini sebagai satu usaha menggalakkan wanita berniaga terutamanya yang terlibat dalam bidang e-dagang, dropship atau perniagaan lain.
“Objektif utama program ialah memperkasakan ekonomi wanita yang terkesan pandemik Covid-19 melalui pemberian modal perniagaan, membantu meningkatkan taraf hidup wanita yang memerlukan bantuan kewangan dan mengoptimumkan potensi wanita berdasarkan bidang kemahiran,” katanya.
Beliau berkata demikian pada majlis Penyerahan Geran MyKasih Kapital kepada 100 penerima bagi fasa pertama di Hotel Movenpick, Sepang hari ini.

Hadir sama Timbalan Ketua Setiausaha Operasi KPWKM,  Mohd. Yusri Mohd. Yusoff, Ahli Lembaga Pemegang Amanah Yayasan Kebajikan Negara (YKN), Ema Suhaili  dan Ketua Pegawai Eksekutif YKN, Nordina Haron.
Rina berkata, bagi memastikan Geran MyKasih Kapital benar-benar digunakan, YKN akan melaksanakan kajian penilaian keberhasilan atau penilaian outcome ke atas usahawan yang menerima geran tersebut.
Menurutnya lagi, kajian itu juga akan menilai kesan impak sosial yang dapat dihasilkan menerusi pemberian geran berkenaan.
“Program pemantauan dan penilaian keberhasilan ini akan dilaksanakan selepas enam bulan daripada tempoh pemberian geran.
“Selain program ini, kerajaan juga telah memperuntukkan RM50 juta bagi pembiayaan mikro dengan kerjasama Bank Simpanan Nasional (BSN) dan Tekun Nasional telah diberikan khusus untuk wanita,” jelasnya. – K! ONLINE


RM7 kadar zakat fitrah bagi negeri Sabah tahun ini
Oleh IVAN AMIRUL

12 April 2021, 5:48 pm
KOTA KINABALU – Majlis Ugama Islam Sabah (MUIS) menetapkan kadar zakat fitrah sebanyak RM7 dikenakan bagi negeri Sabah tahun ini.
Mufti Negeri, Datuk Bungsu @ Aziz Jaafar berkata, kadar zakat berkenaan ditentukan berdasarkan sukatan satu gantang Baghdad atau 2.7 kilogram beras yang dimakan oleh majoriti penduduk di negeri terbabit.
Katanya, MUIS juga sudah melantik seramai 39 orang penyelaras amil dan seramai 2000 orang amil bagi menyelaras serta memungut zakat fitrah sepanjang bulan Ramadan.
“Dalam pada itu, jumlah keseluruhan kutipan zakat yang diperolehi tahun lalu adalah sebanyak RM101,170,120.53.
“Menerusi jumlah itu, RM10,835,184.10 ialah zakat fitrah manakala bagi zakat harta srbanyak RM90,334,936.43,” katanya menerusi Majlis Pengumuman Zakat Fitrah Tahun 2021 hari ini.
Mengulas lanjut, Bungsu @ Aziz berkata, antara jenis zakat harta berkenaan termasuklah zakat pendapatan, penggajian, simpanan, perniagaan, emas atau perak, saham, pertanian dan ternakan membabitkan seramai 69,047 orang pembayar. – K! ONLINE


Selangor peruntuk RM650,000 perangi dadah
Oleh MOHAMAD NAUFAL MOHAMAD IDRIS

12 April 2021, 5:42 pm
SHAH ALAM – Kerajaan negeri serius membasmi gejala dadah dengan meluluskan peruntukkan sebanyak 650,000 dalam dalam melakukan kajian mengenai penagih dadah selain memperhebatkan operasi berkaitannya.
Menteri Besar Selangor, Datuk Seri Amirudin Shari berkata, peruntukan tersebut diluluskan dalam mesyuarat Majlis Tindakan Banteras Dadah pada minggu lalu.
“Ini bagi membolehkan kerja-kerja penyelidikan dilakukan dengan mendapat lebih banyak maklumat mengenai dadah serta penagih dadah di Selangor.
“Selain itu, peruntukkan ini juga digunakan bagi memperbanyakkan operasi mengekang aktiviti dadah,” katanya pada sidang akhbar selepas pelancaran Geran Padanan Digitalisasi PKS Selangor, di Bangunan Setiausaha Kerajaan Negeri (SUK) di sini, hari ini.
Kosmo! hari ini mendedahkan sebanyak 10,975 buah keluarga di Selangor berisiko terlibat dalam penagihan dadah ekoran tindakan ahli keluarga seperti bapa yang membawa anak kecil mereka ke sarang penagihan sekali gus melahirkan genetik dadah.
Amirudin memberitahu, beberapa agensi telah melakukan siri operasi di 13 buah kawasan panas melibatkan aktiviti penagihan dadah ini.

Jelas beliau, hasil operasi itu menemukan sarang penagih di sekitar Sabak Bernam dan Sunway Mentari, Petaling Jaya sebelum dimusnahkan Agensi Anti Dadah Kebangsaan (AADK) Selangor.
“Pada tahun lalu, kerajaan negeri merancang untuk melakukan saringan bersasar di beberapa buah sekolah dan 13 buah kawasan tersebut. Namun disebabkan pandemik Covid-19 yang berlaku pada, kami menunda rancangan tersebut,” katanya. -K!ONLINE


Ruang untuk berjangkit Covid-19 di Kelantan tinggi
Oleh MUHAMMAD AYMAN GHAFFA

12 April 2021, 5:39 pm
KOTA BHARU – Dianggarkan sebanyak 22 peratus daripada kes positif di Kelantan merupakan kes yang tidak dapat dikaitkan dengan kluster-kluster yang sedia ada di negeri ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, keadaan itu membimbangkan apabila ia menunjukkan bahawa kes Covid-19 berada dalam komuniti dan ruang untuk berjangkit adalah terlalu tinggi.
Katanya, keadaan itu ditambah dengan kes jangkitan terlalu tinggi iaitu 1,029 kes dan sebanyak 24 kluster yang masih aktif di negeri ini dalam tempoh 14 hari.
“Kegusaran kita masih tinggi meskipun kes pada hari ini menunjukkan sedikit penurunan, namun keputusan jangkitan yang masih belum diterima adalah melebihi angka 2,000 sampel.
“Kadar penggunaan katil (BOR) di hospital dan Pusat Kuarantin dan Rawatan Covid-19 Berisiko Rendah (PKRC) juga membimbangkan iaitu telah melebihi 70 peratus malah ada yang telah melebihi 100 peratus,” katanya dalam satu kenyataan hari ini.
Menurutnya, jumlah itu termasuk BOR di Hospital Tumpat sudah melebihi 113.4 peratus dan Hospital Sultan Ismail Petra (HSIP), Kuala Krai sudah penuh 100 peratus.

Katanya, bagi PKRC Pusat Tarbiah Islamiah Kelantan (Putik), bilangan katil yang penuh sudah mencapai 97.5 peratus,PKRC Jubli Perak (96.7 peratus), Hospital Jeli (95.8 peratus), Hospital Machang (87.5 peratus), Asrama Hospital Pasir Mas (85.7 peratus, Hospital Raja Perempuan Zainab II (81.0 peratus) dan Unit Rawatan Rapi (ICU) Hospital Raja Perempuan Zainab II (83.3).
“Setakat ini, Kelantan mencatatkan kadar kebolehjangkitan (RT) yang tinggi dengan nilai 1.12 iaitu lebih tinggi daripada RT nasional iaitu 1.06.
“Kadar RT di Kelantan berada pada paras membimbangkan kerana kekal di atas 1.00 sejak beberapa minggu yang lalu,” katanya. -K! ONLINE


Enam negeri kekal PKPB, 10 lagi PKPP, rentas negeri tidak dibenarkan
Oleh NUR HUDA MUSA

12 April 2021, 5:55 pm
PETALING JAYA – Sidang khas hari ini mengumumkan enam negeri dikekalkan status Perintah Kawalan Pergerakan Bersyarat (PKPB) iaitu Selangor, WP Kuala Lumpur, Johor, Pulau Pinang, Kelantan dan Sarawak.
Menteri Kanan Keselamatan, Datuk Seri Ismail Sabri Yaakob berkata, manakala 10 negeri iaitu Perlis, Kedah, Perak, Melaka, Negeri Sembilan, Pahang, Terengganu, Sabah, Wilayah Persekutuan Putrajaya dan Labuan pula kekal status Perintah Kawalan Pergerakan Pemulihan (PKPP).
Arahan itu berkuatkuasa mulai 15 April hingga 28 April kecuali Sarawak.
Ismail Sabri berkata, kebenaran rentas negeri juga masih belum dibenarkan. – K! ONLINE


Jika rasa dicuri dengar, buat laporan polis
Oleh AMREE AHMAD

12 April 2021, 5:30 pm
PUTRAJAYA – Presiden PKR, Datuk Seri Anwar Ibrahim dan Presiden UMNO, Datuk Seri Ahmad Zahid Hamidi perlu membuat laporan polis jika rasa perbualan mereka dicuri dengar.
Menteri Dalam Negeri, Datuk Seri Hamzah Zainudin berkata, dua pemimpin politik itu tidak perlu takut sekiranya berasa dianiaya pihak tertentu memintas perbualan telefon mereka.
“Apa isi kandungan mereka bersembang itu perkara lain tetapi sekarang kalau betul ada cuba curi dengar percakapan telefon, sila adu kepada polis sebab ini kesalahan lain pula,” katanya dalam sidang akhbar selepas menyertai Wacana Meja Bulat Bersama Menteri di sini  berhubung isu kalimah Allah digunakan agama lain.
Terdahulu ketika program di Ipoh, Perak pada 9 April lalu, beliau pernah memberi jaminan bahawa polis bersedia menahan penyebar rakaman audio itu jika perbualan tersebut betul.
Mengulas lanjut, Hamzah berkata, laporan polis sepatutnya dibuat sendiri pihak pengadu yang berasa perbualan peribadi menerusi telefon telah digodam secara rahsia tanpa pengetahuan.
Pada masa sama, beliau turut memberi jaminan bahawa rakyat negara ini tidak perlu bimbang kononnya perbualan telefon mereka dicuri dengar pihak berkuasa dan mencabuli kebebasan.

Menyentuh wacana kali ini, beliau berkata, pihak Kementerian Dalam Negeri akan memanggil pelbagai tokoh agamawan Kristian bagi mendengar hujah mengikut perspektif agama itu.
Perbincangan meja bulat tersebut ujarnya, sebagai bentuk penyelesaian terhadap kemelut kalimah Allah dan berharap jika boleh tidak digunakan platform mahkamah sebagai kata pemutus.
“Saya lebih selesa sekiranya isu ini tamat di meja bulat seperti contoh berakhir Perang Dunia Pertama dan Kedua dahulu bukan di medan pertempuran, tetapi dialog pihak yang bertelagah. – K! ONLINE


Boleh buka kedai makan sehingga lepas sahur
Oleh NUR HUDA MUSA

12 April 2021, 6:02 pm
PETALING JAYA – Kerajaan hari ini mengumumkan bersetuju untuk membenarkan semua restoran, warung, gerai, kedai makan, atau perkhidmatan penghantaran melanjutkan operasi mereka sehingga selepas waktu sahur iaitu pukul 6 pagi.
Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas mengambil kira keperluan orang ramai untuk bersahur.
“Sebelum ini operasi kedai makan dihadkan sehingga pukul 12 malam, atau mengikut syarat lesen yang dikeluarkan PBT.
“Jadi, ianya menimbulkan kesukaran warga yang memerlukan makanan untuk bersahur,” – K! ONLINE


Daftar vaksin dapat RM1,000
Oleh KOSMO!

12 April 2021, 5:10 pm
Oleh KHAIRULMIZAN YAHYA
KUANTAN – Rakyat negeri ini berpeluang memenangi baucar membeli belah bernilai RM1,000 hanya dengan mendaftar suntikan vaksin Covid-19 melalui Sistem Imunisasi Covid-19 Pahang (SICP).
Setiausaha Kerajaan Pahang, Datuk Seri Dr.Sallehuddin Ishak berkata, pemenang akan dipilih secara cabutan bertuah dan boleh menggunakan baucar terbabit di Pasaraya Darul Makmur dan Tunas Manja di negeri ini.
“Inisiatif ini bagi menggalakkan lebih ramai rakyat Pahang mendaftar vaksinasi melalui sistem yang kerajaan negeri lancarkan ini,” katanya dalam sidang akbar pengumuman cabutan bertuah SICP di Pusat Gerakan Operasi Imunisasi Covid-19 Pahang, di sini hari ini.
Menurutnya, setakat ini seramai 39,762 individu telah mendaftar untuk menerima vaksin bagi fasa 1 dan ia melebihi sasaran ditetapkan.
Menurutnya, bagi fasa kedua pula, SICP telah menerima sebanyak 168,592 pendaftaran dan daripada jumlah itu hanya 38,000 individu yang sudah melengkapi permohonan.

“Jadi kita hanya mencapai 46 peratus sahaja sasaran untuk mereka yang bersetuju untuk divaksinkan. Namun bagi fasa kedua ini kerajaan lebih menumpukan kepada golongan berisiko seperti warga emas.
“Pasukan vaksin Pahang akan pergi ke lokasi yang telah dikenal pasti bagi memberikan suntikan vaksin Covid-19,” katanya.
Pada majlis berkenaan, dua pemenang diumumkan iaitu yang berdaftar pada angka 50,000, Mohd Azizi Khalid dari Peramu Jaya, Pekan dan seorang lagi, Mohd. Amin Mohd Zain dari Genting Highlands yang merupakan individu ke 100,000 yang berdaftar. – K! ONLIONE


‘Saya tak campur urusan polis’ – Hamzah’
Oleh AMREE AHMAD

12 April 2021, 5:16 pm
PUTRAJAYA – Menteri Dalam Negeri, Datuk Seri Hamzah Zainudin menafikan beliau cuba masuk campur urusan pertukaran pegawai polis yang diputuskan Ketua Polis Negara, Tan Sri Abdul Hamid Bador.
Sebaliknya beliau dalam nada tegas berkata, perkara tersebut diputuskan sendiri Suruhanjaya Pasukan Polis (SPP) yang secara kebetulan dirinya pula merupakan pengerusi panel itu.
“Saya tidak pernah mencampuri urusan kelulusan pertukaran pegawai kanan polis, saya minta maaf jika ada orang yang kata saya sengaja masuk campur, tapi yang jelas saya pengerusi.
“Kalau ada keputusan yang dikeluarkan, ia adalah keputusan SPP, namun itulah kadang kala setiap keputusan ada khilaf (perbezaan pandangan), ada terima keputusan dengan cara lain. Tetapi keputusan itu harus dilihat sebagai keputusan rasmi SPP,” jelas beliau dalam sidang akhbar selepas Wacana Meja Bulat Bersama Menteri, di sini hari ini.
Hamzah mengulas kenyataan pihak tertentu khasnya parti pembangkang dan sebuah pertubuhan bukan kerajaan yang mempersoalkan campur tangan dirinya dalam SPP akhir-akhir ini.
Antaranya daripada Ahli Parlimen PKR Pasir Gudang, Hassan Karim dan Persatuan Patriot Kebangsaan yang mendakwa kononnya beliau kemungkinan cuba ‘melanggar’ Akta Polis 1967. Bagaimanapun, tohmahan itu disangkal beberapa bekas peneraju pasukan tersebut dan mendakwa Ketua Polis Negara cuma berkuasa dalam pertukaran pegawai pangkat rendah.

Mengulas lanjut, Hamzah berkata, SPP itu sendiri lebih tinggi daripada Ketua Polis Negara kerana sembilan ahli panel dilantik terus oleh Yang di-Pertuan Agong menurut Perlembagaan.
“Betullah saya ialah menteri bertanggungjawab dan juga pengerusi SPP, tetapi saya pun ikut keputusan majoriti yang tentunya jauh lebih baik berbanding saya buat keputusan sendiri.
“Malah, Ketua Polis Negara turut terima watikah pelantikan jawatannya oleh Yang di-Pertuan Agong atas keputusan nasihat panel SPP, bukannya arahan daripada saya,” tambah beliau.
Menyentuh isu pendatang asing tanpa izin (PATI) dari Myanmar yang diusir balik ke negara asal, beliau menegaskan ada dihantar pulang kerana membuat kesalahan jenayah di Malaysia.
Namun ujarnya, ada antara mereka bersetuju balik ke Myanmar setelah menjalani hukuman penjara di negara ini termasuk tinggal lebih masa dengan jumlah mereka itu dianggarkan lebih 4,000 orang.
Justeru tegas Hamzah, tidak timbul isu kerajaan Malaysia berlaku zalim dengan memaksa mereka pulang menaiki kapal tentera Myanmar kononnya akan dihukum pula oleh junta negara itu.
“Ini isu berbeza dan kita tidak mahu campur perkara ini tetapi jika ada mahu lanjut tinggal di Malaysia atas dasar perikemanusiaan, sila segera jumpa saya untuk bincang,” katanya. – K! ONLINE


Sistem awan hibrid berupaya lindungi data
Oleh NOR IDAYU BOSRO

12 April 2021, 5:07 pm
CYBERJAYA – Kerajaan melalui strategi ‘cloud first’ menyasarkan migrasi 80 peratus data awam ke sistem awan hibrid menjelang akhir tahun depan sebagai langkah memperkasa perkhidmatan pengkomputeran awan bagi sektor awam.
Ketua Pegawai Eksekutif Kumpulan TM, Imri Mokhtar berkata, pihaknya bersedia sebagai peranan utama mempercepatkan transformasi digital kerajaan di bawah agenda MyDigital menerusi infrastruktur pusat data dan awan.
Katanya, penyediaan perkhidmatan bertaraf antarabangsa itu sebagai memenuhi keperluan agensi-agensi kerajaan yang memerlukan penyimpanan dan penempatan data sepenuhnya selain bertindak melindungi data peribadi rakyat.
“TM mempunyai keupayaan untuk melindungi dan menjaga  Infrastruktur Rangkaian dan Maklumat Kritikal (CNII) strategik di Malaysia.
“TM kekal komited membina rangkaian dan infrastruktur bersepadu yang kukuh di bawah pelan tindakan Jalinan Digital Negara (JENDELA) dan meningkatkan kecerdasan dan kemahiran digital rakyat Malaysia,” katanya.
Beliau berkata demikian selepas majlis pelancarannya yang dilancarkan Perdana Menteri, Tan Sri Muhyiddin Yassin di Data Teras Lembah Klang (KVDC) TM ONE,  di sini hari ini.

Perdana Menteri turut menyaksikan pemeteraian perjanjian antara TM dengan Unit Pemodenan Tadbiran dan Perancangan Pengurusan Malaysia (MAMPU) dan Cloud Connect Sdn. Bhd. untuk Panel  Pengkomputeran Awan Berpusat TM dan Penyedia Perkhidmatan Terurus TM.
Muhyiddin juga menyerahkan Surat Pelantikan kepada TM sebagai CSP bagi kerajaan Malaysia.


Dilarang berbuka puasa di padang
Oleh KOSMO!

12 April 2021, 4:55 pm
Oleh KHAIRULMIZAN YAHYA
KUANTAN – Aktiviti berbuka puasa di Padang Majlis Bandaraya Kuantan (MBK) 1 di sini yang menjadi tradisi setiap kali Ramadan tidak dibenarkan pada tahun ini.
Pengerusi Jawatankuasa Perumahan dan Kerajaan Tempatan, Datuk Abd. Rahim Muda berkata, larangan itu dibuat bagi mencegah penularan wabak Covid-19 sekali gus mengelak berlakunya kluster baharu pandemik berkenaan.
“Kita tahu setiap kali Ramadan padang MBK1 menjadi tumpuan orang ramai untuk berbuka puasa secara santai bersama keluarga dan sahabat handai.
“Jadi kita harap orang ramai dapat patuhi arahan ditetapkan memandangkan keputusan ini untuk kepentingan bersama,” katanya ketika dihubungi hari ini.
Beliau turut meminta agar semua peniaga di tapak bazar Ramadan dan Aidilfitri mematuhi prosedur operasi standard (SOP) yang ditetapkan pihak berkuasa.

Katanya, sebanyak 30 tapak bazar dibenarkan dibuka seluruh negeri yang melibatkan 1,836 peniaga termasuk 885 peniaga di Kuantan.
“Semua peniaga diminta mematuhi SOP iaitu pemakaian pelitup muka, penjarakan fizikal satu meter, pemeriksaan suhu dan kebersihan gerai,” ujarnya. -K! ONLINE


Hasanah lepas tanpa bebas tuduhan pecah amanah wang RM50.4 juta
Oleh NORLIZAH ABAS

12 April 2021, 5:24 pm
KUALA LUMPUR – Mahkamah Tinggi di sini hari ini melepas tanpa membebaskan (DNAA) bekas Ketua Pengarah Organisasi Perisikan Luar Malaysia (MEIO), Datuk Hasanah Ab. Hamid daripada tuduhan pecah amanah wang US$12.1 juta (RM50.4 juta).
Hakim Ahmad Shahrir Mohd. Salleh menetapkan demikian selepas  pendakwa raya memutuskan untuk tidak meneruskan pendakwaan terhadap Hasanah berikutan wujud penemuan-penemuan baharu berkaitan kes berkenaan.
Hakim itu berpendapat mahkamah tidak boleh menggesa pendakwa raya  meneruskan kes terhadap Hasanah jika pihak pendakwaan menarik balik tuduhan yang dikemukakan.
Dalam keputusan ringkasnya, Ahmad Shahrir berpuas hati pihak pendakwaan telah mengemukakan alasan yang wajar dalam melaksanakan kuasa budi bicaranya untuk tidak meneruskan pertuduhan terhadap beliau.
Keputusan ringkas itu menyatakan, ketika mengemukakan permohonan agar Hasanah dilepas tanpa dibebaskan, pihak pendakwaan memberi alasan bahawa tertuduh akan dihadapkan dengan pertuduhan pada masa akan datang berdasarkan kepada penemuan-penemuan baharu dalam kes
tersebut.
“Penemuan yang dinyatakan itu merupakan kekangan sementara kerana pihak pendakwaan mengesahkan bahawa tertuduh akan dihadapkan semula dengan pertuduhan pada masa akan datang,” ujar hakim berkenaan.

Sehubungan itu, mahkamah berpuas hati bahawa pihak pendakwaan telah melaksanakan kuasa budi bicaranya ketika tidak meneruskan pertuduhan terhadap Hasanah mengikut Seksyen 254(1) Kanun Prosedur Jenayah.
Ahmad Shahrir dalam keputusan ringkasnya turut mengemukakan nas undang-undang dalam satu kes di Mahkamah Rayuan yang menyatakan apabila pendakwa raya memutuskan untuk tidak meneruskan pendakwaan, mahkamah boleh memberi perintah pelepasan tanpa pembebasan jika wujud alasan-alasan yang wajar.
Penghakiman Mahkamah Rayuan itu selanjutnya menyatakan, jika tiada alasan wajar, mahkamah sepatutnya memberi perintah pelepasan dan pembebasan (DNA).
Ujar Ahmad Shahrir, prinsip ini diasaskan kepada gagasan bahawa tertuduh tidak seharusnya dibayangi sesuatu pertuduhan sedangkan tidak dapat ditentukan sama ada dia akan didakwa semula atau sebaliknya.
Hari ini mahkamah sepatutnya mendengar keterangan 11 saksi pendakwaan yang dijalankan secara tertutup kerana mereka dikategorikan sebagai saksi terlindung.
Setakat ini, 10 saksi pendakwaan telah memberi keterangan di mahkamah terbuka bermula 6 Oktober tahun lalu.
Pendakwa raya bagaimanapun mengemukakan permohonan untuk menarik balik kes sebelum saksi-saksi terlindung memberi keterangan.
Tertuduh, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri (JPM) melakukan kesalahan itu di pejabat Ketua Pengarah, Bahagian Penyelidikan JPM, Kompleks JPM, Putrajaya di antara 30 April dan 9 Mei 2018.
Hasanah dituduh pada 25 Oktober 2018 mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan. – K! ONLINE


Syor tambah baik fasiliti Jabatan Imigresen di KLIA
Oleh SUBKHI SUDARJI

12 April 2021, 4:39 pm
SEPANG – Suruhanjaya Integriti Agensi Penguatkuasaan (EAIC) akan mengemukakan syor kepada kerajaan untuk menambah baik fasiliti Jabatan Imigresen Malaysia (JIM) di Balai Ketibaan Lapangan Terbang Antarabangsa KLIA, Sepang.
Pesuruhjaya EAIC, Tan Sri Mahmood Adam berkata, penambahbaikan itu bertujuan mempersiap siagakan JIM selepas pintu masuk negara dibuka sepenuhnya nanti.
Katanya, pihaknya antara lain akan mengesyorkan kepada kerajaan agar menambah bilangan kaunter pejabat operasi pelawat asing yang ketika ini hanya mampu menguruskan 30 pelawat pada satu-satu masa.
“Hanya terdapat empat kaunter di pejabat operasi itu ketika ini dan akan berdepan kelewatan serta kesesakan terutama pada hujung minggu,” katanya ketika mengadakan lawatan ke agensi di bawah seliaan EAIC di KLIA1, di sini hari ini.
Lawatan selama sejam itu menyasarkan empat agensi penguat kuasa terdiri daripada JIM,Polis Diraja Malaysia (PDRM), Jabatan Kastam Diraja Malaysia (JKDM)  dan Kementerian Kesihatan (KKM).
Selain meninjau operasi harian dijalankan agensi berkenaan, EAIC turut mengenal pasti cabaran serta kekangan dihadapi petugas barisan hadapan di lapangan.

Mahmood berkata, EAIC juga akan mengemukakan permohonan kepada KKM untuk menambahkan bilangan kakitangan bertugas seandainya pintu antarabangsa dibuka.
Menurutnya, buat masa ini seramai 200 kakitangan KKM yang bertugas bagi melakukan proses saringan Covid -19 kepada pelawat yang tiba di KLIA.
“Kita juga menerima aduan daripada orang awam untuk penambahbaikan sepanjang pandemik ini dan maklum balas akan diberikan dalam jangka masa lima hari. -K! ONLINE


Vaksin Sinovac selamat kepada warga emas
Oleh KOSMO!

12 April 2021, 5:19 pm
Oleh PETAH WAZZAN ISKANDAR
PUTRAJAYA – Warga emas berusia 60 tahun ke atas tidak perlu risau dengan pemberian vaksin Covid-19 jenis Sinovac.
Perkara itu ditegaskan Menteri Sains, Teknologi dan Inovasi, Khairy Jamaluddin Abu Bakar selepas jawatankuasa khas Program Imunisasi Covid-19 Kebangsaan (PICK) selesai melakukan kajian.
Katanya, pemberian vaksin jenis Sinovac akan terus diberi kepada warga emas berusia 60 tahun ke atas selepas vaksin itu didapati selamat, berkesan dan stabil.
“Ia susulan penilaian calon dan ambil kira serta amalan kegunaan di beberapa negara lain melaksanakan pemberian vaksin jenis itu kepada warga emas.
“Antara negara yang berjaya ialah Turki dengan 11 juta penerima, Brazil (tujuh juta) dan Chile (tiga juta),” katanya.

Beliau berkata demikian dalam sidang akhbar mengenai perkembangan PICK bersama Menteri Kesihatan, Datuk Seri Dr. Adham Baba di sini hari ini. – K! ONLINE


Solat tarawih 20 rakaat dibenarkan di Pahang
Oleh NIK SUKRY RAMLI

12 April 2021, 4:34 pm
KUANTAN – Pahang membenarkan umat Islam di negeri ini menunaikan solat sunat tarawih 20 rakaat dan tiga witir di semua masjid dan surau sepanjang Ramadan pada tahun ini.
Mufti Pahang, Datuk Seri Dr. Abdul Rahman Osman berkata, kebenaran itu dibuat berdasarkan keputusan Jawatankuasa Perundingan Fatwa Hukum Syarak Negeri.
“Perkara ini sudah mendapat perkenan daripada Sultan Pahang, Al-Sultan Abdullah dan Pemangku Raja Pahang, Tengku Mahkota Tengku Hassanal Ibrahim Alam Shah Al-Sultan Abdullah Al-Mustafa Billah Shah.
“Jadi imam di masjid dan surau boleh berbuat demikian kerana kebenaran sudah diberikan, tetapi masih perlu mematuhi prosedur operasi standard (SOP) ditetapkan Kerajaan Pahang,”katanya ketika dihubungi di sini hari ini.
Kerajaan Pahang sebelum ini mengeluarkan garis panduan bagi solat sunat terawih dan aktiviti masjid sepanjang Ramadan ini.
Tempoh ibadah yang bermula dengan solat Isyak berjemaah hingga solat sunat witir dan doa itu bagaimanapun ditetapkan sehingga pukul 10 malam sahaja.

Dalam pada itu, Abdul Rahman berkata, jika solat sunat terawih tidak disempurnakan 20 rakaat dalam tempoh ditetapkan, bakinya boleh ditunaikan di kediaman masing-masing.
Bagaimanapun, beliau meminta agar imam masjid dan surau dapat mengekalkan solat sunat terawih seperti yang sudah ditetapkan.
“Kita hanya galakkan begitu, tetapi kalau ada (jemaah) yang hendak balik ke rumah selepas selesai lapan rakaat (solat terawih), tidak ada masalah. Jemaah boleh melakukan ibadah itu di rumah mereka masing-masing,” ujarnya. -K! ONLINE


Alvin Goh, adik mengaku tidak bersalah terima RM2.14 juta
Oleh NUZULSHAM SHAMSUDDIN

12 April 2021, 4:45 pm
KUALA LUMPUR – Ahli perniagaan, Alvin Goh dan adiknya mengaku tidak bersalah di Mahkamah Sesyen di sini hari ini atas tujuh pertuduhan menerima wang RM2.14 juta yang merupakan hasil daripada wang aktiviti haram dua tahun lalu.
Alvin Goh atau nama sebenarnya Goh Leong Yeong, 32, dan adiknya Goh Yeong Hui ,28, membuat pengakuan tidak bersalah itu selepas kesemua pertuduhan dibacakan di hadapan Hakim Datin Sabariah Othman.
Mengikut pertuduhan pertama hingga ketujuh mereka sebagai pengarah syarikat Malaysia House Of Internet Sdn. Bhd. telah menerima wang RM2.14 juta menggunakan akaun syarikat Public Bank milik syarikat mereka daripada dua lelaki warga China.
Kesalahan itu didakwa dilakukan di Public Bank Berhad, Jalan Bukit Bintang, di sini antara 9 September hingga 7 November 2019.
Bagi kesemua pertuduhan itu, kedua-dua tertuduh didakwa mengikut Subsekyen 4(1)(b) Akta Pencegahan Pengubahan Wang Haram, Pencegahan Pembiayaan keganasan dan Hasil Daripada Aktiviti Haram 2001 yang dibaca bersama subseksyen 87(1)(a) akta yang sama.
Hukuman bagi subseksyen itu memperuntukkan hukuman penjara tidak lebih 15 tahun dan juga boleh dikenakan denda tidak kurang daripada lima kali ganda jumlah atau hasil daripada jumlah atau hasil daripada aktiviti haram jika sabit kesalahan.

Terdahulu, Timbalan Pendakwa Raya Lee Keng Fatt mencadangkan jumlah jaminan RM300,000 untuk setiap seorang tertuduh bagi kesemua pertuduhan.
Menurut, Keng Fat jumlah yang dicadangkan itu adalah munasabah termasuk kes yang dilakukan kedua-dua tertuduh adalah serius dengan tertuduh pertama (Alvin) pernah mempunyai rekod melarikan diri dan pihak berkuasa terpaksa mengambil masa selama beberapa minggu untuk menangkapnya semula.
Bagaimanapun peguam Jacky Loi Yap Loong yang mewakili kedua-dua tertuduh memohon jumlah jaminan RM30,000 kerana ia adalah tahap kemampuan tertuduh dan keluarga.
Selepas mendengar permohonan kedua-dua belah pihak hakim Sabariah membenarkan kedua-dua tertuduh diikat jamin RM200,000 bagi setiap seorang tertuduh dan menetapkan 24 Mei ini untuk sebutan semula kes.
Pada November tahun lalu, Mahkamah Tinggi di sini mengekalkan Alvin Goh kekal dalam tahanan Akta Pencegahan Jenayah (POCA) 1959. – K! ONLINE


Pemberian vaksin diteruskan sepanjang Ramadan
Oleh WAT KAMAL ABAS

12 April 2021, 5:23 pm
BAGAN SERAI – Kementerian Kesihatan Malaysia (KKM) akan tetap meneruskan pemberian suntikan vaksin Covid-19 di sepanjang bulan ramadhan ini kepada penerima vaksin yang telah mendaftarkan diri mereka menerusi berbagai platform termasuk di aplikasi mySejahtera.
Timbalan Menteri Kesihatan, Datuk Dr Noor Azmi Ghazali berkata, pemberian suntikan vaksin itu tetap berjalan di sepanjang Ramadan ini sebagaimana yang telah dijadualkan kepada penerima tanpa ada sebarang perubahan kecuali dari segi perubahan masa pemberian suntikan yang akan berakhir pada sebelah petang.
“Program suntikan vaksin diteruskan dan kita sedang menanti kerajaan untuk membuat pengisytiharan fasa kedua pemberian vaksin sebagaimana yang telah di jadualkan akan berlansung pada 19 April ini.
“Sepanjang ramadhan ini, suntikan vaksin hanya diberikan sehingga pada waktu petang sahaja.
“Secara peribadinya, sekiranya suntikan dijalankan pada sebelah malam, kemungkinan ramai penerima vaksin tidak dapat hadir kerana secara umumnya orang Islam melakukan amal ibadat pada malam hari,” ujarnya.
Beliau berkata demikian pada sidang akhbar sebaik selesai merasmikan Program Malaysia Prihatin bersama Jawatankuasa Masjid dan Sumbangan Ihya Ramadhan Parlimen Bagan Serai di Dewan Komuniti di sini hari ini.

Jelasnya, bagi umat Islam yang telah mendaftar untuk suntikan vaksin ini, mereka boleh memilih waktu sesuai sepanjang bulan Ramadan seperti yang terdapat dalam Applikasi MySejahtera bagi membolehkan aktiviti ibadah mereka tidak terganggu.
Ujarnya, jika semua penerima vaksin dapat mengikut ketetapan masa sebagaimana yang telah ditentukan, maka dipercayai 70 hingga 80 peratus orang dapat sempurna menerima vaksin sehingga akhir tahun ini. -K! ONLINE


Ahmad Fuzi dilantik YDP Pulau Pinang baharu
Oleh KOSMO!

12 April 2021, 4:05 pm
GEORGE TOWN – Bekas Ketua Setiausaha Kementerian Luar Negeri, Tan Sri Ahmad Fuzi Abdul Razak diumum sebagai Tuan Yang Terutama Yang Dipertua (YDP) Negeri Pulau Pinang kelapan, hari ini.
Beliau akan menggantikan Tun Abdul Rahman Abbas yang berkhidmat selama 20 tahun sebagai YDP Negeri Pulau Pinang ketujuh.
Anak kelahiran Pulau Pinang itu kini adalah Ketua Setiausaha World Islamic Economic Forum Foundation (WIEF) serta menjawat beberapa jawatan lain di pelbagai organisasi dalam dan luar negara.
Menurut Ketua Menteri, Chow Kon Yeow, Ahmad Fuzi menerima warkah daripada Kebawah Duli Yang Maha Mulia (KDYMM) Seri Paduka Baginda Yang di-Pertuan Agong bertarikh 8 April lalu mengenai pelantikan tersebut.
“Menjunjung titah KDYMM Seri Paduka Baginda Yang di-Pertuan Agong, Kerajaan Negeri Pulau Pinang akan menguruskan segala upacara dan istiadat pelantikan berkaitan dengan sebaik mungkin serta mengikut prosedur operasi standard (SOP) digariskan dalam tempoh Perintah Kawalan Pergerakan (PKP) kini.
“Kerajaan Negeri Pulau Pinang juga akan memastikan proses peralihan ini berjalan dengan lancar,” katanya pada sidang akhbar di pejabatnya di Komplek Tun Abdul Razak (KOMTAR) di sini hari ini.

Beliau berkata, majlis penyerahan watikah akan diadakan pada 30 April ini di Istana Negara, manakala Istiadat Angkat Sumpah Jawatan Tuan Yang Terutama Yang di-Pertua Negeri Pulau Pinang akan berlangsung pada 1 Mei di Dewan Sri Pinang di sini. – K! ONLINE


Hospital swasta dipelawa terlibat PICK
Oleh SITI A'ISYAH SUKAIMI

12 April 2021, 4:24 pm
PUTRAJAYA – Hospital swasta turut dilibatkan dalam Program Imunisasi Covid-19 Kebangsaan (PICK) Fasa 2 dan 3 sebagai Pusat Pemberian Vaksin (PPV), kata Menteri Kesihatan, Datuk Seri Dr. Adham Baba.
Menurutnya, Kementerian Kesihatan (KKM) berlandaskan prinsip ‘vaccine equity’ iaitu kerajaan akan memberikan vaksin secara percuma kepada semua, telah bersetuju berhubung perkara tersebut.
“Penglibatan hospital swasta ini adalah mengambil kira cadangan dikemukakan pihak hospital swasta yang tidak mahu terkecuali dalam menggembleng tenaga bagi memastikan sasaran sekurang-kurangnya 80 peratus penduduk Malaysia diberikan imunisasi Covid-19 dicapai segera.
“Oleh itu, kerajaan akan memberikan vaksin secara percuma kepada hospital swasta bagi memaksimumkan akses pengagihan vaksin dengan lebih meluas kepada rakyat,” katanya dalam satu kenyataan akhbar di sini hari ini.
Justeru itu, katanya, hospital swasta yang ingin mengambil bahagian boleh berdaftar melalui ProtectHealth Corporation Sdn. Bhd. (ProtectHealth) di laman web www.protecthealth.com.my bermula hari ini.
Menurutnya, melalui laman web tersebut juga, hospital swasta boleh mendapatkan maklumat berkaitan kaedah vaksinasi, skop tugas, keperluan, kadar bayaran dan kaedah pembayaran.

“Ketika ini, terdapat 203 hospital swasta di Malaysia dan KKM amat mengalu-alukan kesemua hospital swasta ini untuk tampil menyumbangkan sumber demi kebajikan rakyat dan negara,” katanya.
Dalam pada itu, Adham berkata, KKM pada 8 Mac lepas telah mengumumkan penglibatan Pengamal Perubatan Am Swasta (GP) dalam PICK dan sehingga 11 April, terdapat sebanyak 2,304 jumlah pendaftaran GP.
“GP dan hospital swasta yang telah berdaftar akan diberikan taklimat dan latihan berkaitan skop-skop tugas dalam PICK.
“Selain itu, garis panduan dan manual yang lengkap akan turut diberikan sebagai rujukan dalam mengendalikan pemberian vaksin kepada kumpulan sasaran Fasa 2 dan 3,” ujarnya -K! ONLINE


Solat tarawih hanya 10 rakaat di Masjidil Haram dan Masjid Nabawi
Oleh KOSMO!

12 April 2021, 3:59 pm
JEDDAH – Raja Arab Saudi, Raja Salman menitahkan agar rakaat solat tarawih pada bulan Ramadan bermula malam ini di dua masjid paling suci di Mekah dan Madinah dipendekkan, lapor Saudi Gazette, semalam.
Ketua Pengurusan Dua Masjid Paling Suci, Sheikh Abdul Rahman Al-Sudais mengatakan bahawa solat tarawih akan dipendekkan menjadi 10 rakaat daripada 20 rakaat.
Ia berikutan bagi mematuhi  langkah-langkah  pencegahan jangkitan Covid-19 yang disiapkan oleh pihak pengurusan dan agensi lain yang berkaitan yang terlibat dalam melayani jemaah demi memastikan keselamatan mereka daripada koronavirus.
Abdul Rahman menekankan keinginan kerajaan Arab Saudi untuk terus membolehkan para jemaah melaksanakan ibadat mereka dalam ruang lingkung yang selamat dan memenuhi semua standard kesihatan global yang digunakan dalam bidang kawalan jangkitan.
“Penjaga Dua Masjid Suci Raja Salman dan Putera Mahkota Muhammad Bin Salman terus menerus memastikan semua pihak akan memberikan layanan terbaik untuk para jemaah dalam suasana  yang belum pernah berlaku sebelum ini.
“Pengurusan telah melengkapkan kemampuan tenaga manusia dan mekanik sepenuhnya untuk melayan jemaah sepanjang bulan Ramadan dengan kerjasama semua pihak yang terlibat dalam melayani tetamu di rumah Tuhan, ”katanya.

Pihak berkuasa Arab Saudi membenarkan rakyatnya menunaikan Umrah dan solat di Dua Masjid Suci ketika Ramadan yang dijangka bermula esok tetapi menangguhkan ritual i’ikaf (bertafakur selepas solat) dan majlis berbuka puasa di dalam masjid. – Agensi


Itu perbualan biasa, bukan jenayah – Amirudin
Oleh MOHAMAD NAUFAL MOHAMAD IDRIS

12 April 2021, 3:55 pm
SHAH ALAM – Perbualan antara ahli politik berbeza parti adalah satu perkara biasa dalam dunia politik di negara ini.
Pengerusi PKR Selangor, Datuk Seri Amirudin Shari berkata, perbuatan tersebut bukan satu tindakan jenayah yang termaktub di dalam undang-undang negara.
“Tidak menjadi satu kesalahan sekiranya ahli politik daripada parti berbeza bercakap (sama ada melalui telefon atau bersemuka). Kalau ia satu jenayah, bermasalah lah,” katanya pada sidang akhbar selepas pelancaran Geran Padanan Digitalisasi PKS Selangor, di Bangunan Setiausaha Kerajaan Negeri (SUK) di sini, hari ini.
Beliau berkata demikian bagi mengulas penularan rakaman perbualan telefon mirip suara Presiden PKR, Datuk Seri Anwar Ibrahim dengan Presiden UMNO, Datuk Seri Ahmad Zahid Hamidi, baru-baru ini.
Amirudin turut menjelaskan kebimbangannya terhadap sebarang unsur pengintipan rakaman suara dan video dengan tujuan mengaibkan sesebuah pihak atau individu.
Tegas beliau, ini berikutan jelas melanggar hak peribadi seseorang individu tersebut.

“Dalam rakaman audio (dipercayai Anwar dengan Zahid), tidak ada sebarang perbincangan kerjasama di antara PKR dengan UMNO.
“Kita perlu kembali kepada skandal Watergate yang mana Presiden Amerika Syarikat, Richard Nixon jatuh disebabkan penyebaran rakaman suaranya dalam pita rakaman,” tegasnya. -K!ONLINE


Fizikal dihina, Nadia Brian bagi amaran
Oleh NUR EMIRA SAIZALI

12 April 2021, 3:47 pm
PETALING JAYA – Sering dihujani komen negatif tentang paras rupa dan bentuk badan, pelakon Nadia Brian tidak teragak-agak untuk mengambil tindakan undang-undang terhadap mana-mana individu yang masih melakukan perkara sedemikian terhadap dirinya.
Nadia atau nama sebenarnya Nadia Najwa Mohamed Rashidi, 30, sebenarnya terkejut dan tidak menyangka ada netizen sanggup menulis komen yang sebegitu teruk sehingga mengaibkan dirinya.
Antara komen yang diterimanya seperti memperlekehkan bentuk badan dan aset kewanitaannya.
“Bila baca semua komen tersebut, terus terfikir mengapa mereka tergamak menulis komen seteruk itu dan mereka perlu ingat, negara kita ada undang-undang.
“Seboleh-bolehnya saya tidak mahu layan sangat tetapi jika mereka semakin melampau, saya akan buat laporan kepada pihak berkuasa,” katanya kepada Kosmo! Online hari ini.
TANGKAP layar paparan keluhan Nadia dalam InstaStorynya semalam.
Pelakon drama Aku Yang Kau Gelar Isteri itu turut menasihatkan agar netizen di luar sana menghormati kehidupan orang lain dan berhenti melakukan perkara tidak berfaedah tersebut.

“Kepada yang suka komen artis atau mana mana individu dengan perkataan yang tidak sepatutnya seperti memalukan dan memperlekehkan tubuh badan, berhentilah, tidak bagus sebenarnya.
“Tidak pastilah mereka mahukan perhatian. Insaf dan muhasabah diri, saya tidak minta pun semua komen sebegitu. Lebih baik sebarkan perkara yang elok,” tuturnya lagi.
Semalam, Nadia memuat naik tangkap layar beberapa komen netizen terhadap dirinya dalam InstaStory.
Dalam perkongsian tersebut, dilihat seorang netizen yang meninggalkan komen mempersoalkan bentu badan pelakon drama Rudy Vs Jolie itu.
Terdahulu, pada 5 April lalu, Nadia mengesahkan dia dan suami, Muizz Nasruddin sudah bercerai talak satu. – K! ONLINE


Pengunjung bazar Ramadan pengotor dikompaun serta-merta
Oleh MOHD AZLI ADLAN

12 April 2021, 4:29 pm
KUALA TERENGGANU – Pengunjung bazar Ramadan di bandar raya ini yang mula beroperasi mulai hari ini akan dikenakan kompaun RM50 serta-merta sekiranya membuang sampah merata-rata.
Setiausaha Majlis Bandaran Kuala Terengganu (MBKT), Lukema Meri Salleh berkata, anggota penguat kuasa yang berpakaian biasa akan melakukan rondaan di bazar-bazar Ramadan terpilih di bandar raya ini bagi melakukan penguatkuasaan tersebut.
“Tumpuan akan diberikan terhadap tiga bazar Ramadan yang terletak berhampiran Dataran Shahbandar dan Jambatan Angkat Kuala Terengganu di sini.
“Kawasan tersebut sering menjadi tumpuan ramai. Kita mahu tapak bazar-bazar Ramadan sentiasa bersih tanpa dikotori oleh sisa makanan sama ada oleh peniaga mahu pun pengunjung,” katanya di sini hari ini.
Beliau berkata, pendekatan kompaun tersebut bertujuan mendidik masyarakat bagi memastikan bandar raya tersebut sentiasa bersih.
Dalam perkembangan berkaitan, beliau memberitahu, MBKT telah meluluskan 25 tapak bazar Ramadan di seluruh bandar raya ini sepanjang bulan puasa ini.

“Bilangan gerai di semua bazar Ramadan berkenaan telah dihadkan kepada 900 sahaja berbanding 1,300 pada tahun 2019,” katanya. – K! ONLINE


Bayar seikhlas hati jika mahu cuci kereta
Oleh KOSMO!

12 April 2021, 3:48 pm
Oleh KHAIRULMIZAN YAHYA
KUANTAN – Pelanggan boleh bayar berapa sahaja yang mereka mahu dengan seikhlas hati.
Itulah kelainan pusat cucian kereta ‘Ustaz Carwash’ di Jaya Gading, di sini, yang tidak menetapkan harga bagi perkhidmatan mereka untuk setiap hari Jumaat.
Pengarah urusan Ustaz Carwash, Mohd Lokman Ahmad berkata, melalui pendekatan itu pihaknya secara tidak langsung menggalakkan aktiviti kebajikan dalam kalangan masyarakat.
“Bayaran terserah kepada keikhlasan yang mana sebahagian daripada hasilnya akan disumbangkan kepada Pondok Tahfiz Haji Ahmad Kampung Dalam di Lancang, Temerloh.
“Malah bukan hanya pada hari Jumaat, sebaliknya 30 peratus keuntungan syarikat akan disumbangkan kepada tahfiz terbabit,” katanya ketika ditemui di sini, baru-baru ini.

Beliau berkata, dia bersama rakannya, Khairul Fikri Alias, menubuhkan pusat cuci kereta berkonsepkan pandu lalu itu sejak sebulan lalu dan mengakui menerima sambutan menggalakkan daripada orang ramai.
Katanya, tujuan penubuhan perniagaan ini adalah untuk menampung kos pengurusan dan keperluan 50 pelajar serta tiga guru di tahfiz yang ditanggung sepenuhnya oleh pihak pengurusan tahfiz tersebut.
“Tahfiz terbabit ditubuhkan oleh keluarga saya sejak lima tahun lalu dan kos operasi bergantung sepenuhnya kepada hasil sumbangan orang ramai, jadi kami mengambil inisiatif menubuhkan perniagaan ini untuk membantu membiayai tahfiz itu,” katanya.
Mengenai perancangan akan datang ujarnya, pihaknya akan membuka dua lagi cawangan Ustaz Carwash yang menggunakan konsep sama di Bandar Pusat Jengka, Maran dan Bandar Kerayong, Bera, bulan ini. -K! ONLINE


Diskaun saman, kompaun 70 peratus mulai esok
Oleh MOHD. HUSNI MOHD. NOOR

12 April 2021, 3:43 pm
PUTRAJAYA – Jabatan Pengangkutan Jalan (JPJ) menawarkan diskaun 70 peratus terhadap semua saman dan kompaun, selama dua bulan bermula esok sambutan Ulang Tahun JPJ Ke-75 tahun ini.
Berita baik itu diumumkan Menteri Pengangkutan, Datuk Seri Wee Ka Siong, dalam sidang akhbar hari ini.
Beliau berkata, diskaun itu membabitkan sejumlah 3.5 juta notis saman dan kompaun yang masih aktif sejak 2010 sehingga kini.
“Tawaran diskaun itu diberikan bagi semua saman boleh kompaun yang masih lagi berkuat kuasa semasa tawaran tersebut kecuali kes dalam sebutan mahkamah.
“Ia membabitkan saman yang dikeluarkan bagi kesalahan di bawah Akta Pengangkutan Jalan 1987 (Akta 333), Akta Lembaga Pelesenan Kenderaan Perdagangan (Akta 334), Akta Pengangkutan Awam Darat (Akta 715) serta Kaedah-kaedah dan Perintah-perintah di bawahnya, termasuk kes yang masih dalam tindakan senarai hitam,” katanya.
Katanya, sebanyak 70 peratus pengurangan berdasarkan kepada kadar kompaun semasa yang terdapat dalam sistem JPJ dan yang telah ditetapkan bagi kes-kes di bawah akta tersebut.

Ka Siong berkata, tawaran itu turut diberikan kepada semua saman yang masih aktif dan tempoh kompaunnya masih berkuat kuasa dengan syarat pembayaran dilakukan dalam tempoh dua bulan bermula esok hingga 13 Jun depan. -K! ONLINE


Sasar kurangkan 25 juta pelepasan karbon dioksida
Oleh NUR SHARIEZA ISMAIL

12 April 2021, 4:13 pm
SEPANG – Syarikat induk Malaysia Airlines, Malaysia Aviation Group (MAG) Bhd. menyasarkan untuk mengurangkan sehingga 25 juta tan pelepasan karbon dioksida pada tahun ini menerusi pengoperasian penerbangannya.
Ketua Pegawai Transformasi Kumpulan Malaysia Airlines Bhd., Mohd. Azharuddin Mat Sah berkata, pengurangan pelepasan karbon itu akan mampu mengurangkan kos penggunaan bahan api antara satu hingga dua peratus setiap tahun.
“Kami sememangnya berhasrat mencapai sasaran tersebut tahun ini yang antara lain pesawat dapat diterbangkan dengan lebih efisyen dan cekap dengan menggunakan pakai teknologi baharu.
“Di samping itu, kami turut menyasarkan untuk mencapai aspirasi yang serupa dengan pakatan OneWorld iaitu mempunyai pelepasan karbon dioksida sifar menjelang 2050,” katanya.
Beliau berkata demikian ketika ditemui selepas majlis pelancaran Rangka Tindakan Kemapanan MAG di KLIA di sini hari ini.
Hadir sama, Menteri Sains, Teknologi dan Inovasi, Khairy Jamaluddin Abu Bakar dan Ketua Pegawai Eksekutif Kumpulan MAG, Kapten Izham Ismail.

Sementara itu, Izham dalam ucapan berkata, rangka tindakan yang direka bentuk tersebut merangkumi semua aspek iaitu melibatkan faktor persekitaran, sosial, keselamatan, tadbir urus dan ekonomi.
“Kesemua aspek tersebut bersesuaian dengan Agenda Pembangunan Kemampanan Pertubuhan Bangsa-bangsa Bersatu (PBB) dengan mempertimbangkan beberapa Matlamat Pembangunan Mampan (SDG).
“Sehubungan itu, sebagai tindak balas kepada pertumbuhan global pada masa akan datang, kami sememangnya komited untuk menyediakan penyelesaian perjalanan penerbangan yang selamat dan berkesan,” katanya. – K! ONLINE


Penggunaan internet meningkat impak Covid-19
Oleh MOHD. HUSNI MOHD. NOOR

12 April 2021, 4:19 pm
PUTRAJAYA – Penggunaan internet di negara ini meningkat dengan ketara tahun lalu kesan daripada impak pandemik Covid-19, menurut laporan yang dikeluarkan Jabatan Perangkaan Malaysia (DOSM), hari ini.
Laporan Survei Penggunaan dan Capaian ICT oleh Individu dan Isi Rumah 2020 mendapati penggunaan internet dalam kalangan rakyat berusia 15 tahun ke atas meningkat kepada 89.6 peratus tahun lalu berbanding 84.2 peratus pada 2019 iaitu peningkatan sebanyak 5.4 mata peratus.
Ketua Perangkawan, Datuk Seri Mohd. Uzir Mahidin berkata, peningkatan itu membabitkan penggunaan internet bagi aktiviti e-pembelajaran, e-Kesihatan, e-Kerajaan, e-Dagang dan hiburan.
Beliau berkata, antara aktiviti utama adalah membuat pesanan barangan atau perkhidmatan dalam talian, mendapatkan maklumat kesihatan, menggunakan perbankan internet, menjalani kursus tidak formal dalam talian dan menjalani kursus formal dalam talian.
“Aktiviti internet termasuk membeli barangan atau perkhidmatan melalui e-Dagang, menonton televisyen secara dalam talian, dan mendapatkan maklumat daripada organisasi kerajaan yang secara signifikan meningkat melebihi 7.0 mata peratus.
“Selain itu, peratusan membuat pesanan barangan atau perkhidmatan atas talian seperti melalui telefon, WhatsApp dan Facebook pula meningkat daripada 22.5 peratus pada 2019 kepada 54.4 peratus pada 2020 dengan peningkatan 31.9 mata peratusan.

“Pada masa sama, penggunaan internet untuk mencari maklumat atau perkhidmatan berkaitan kesihatan turut meningkat kepada 61.9 peratus tahun lalu berbanding  45.2 peratus pada 2019,” katanya menerusi kenyataan akhbar, hari ini. -K! ONLINE


Pesawat mewah ditaja Gabenor Madinah – Zulkifli
Oleh MOHD. HUSNI MOHD. NOOR

13 April 2021, 8:13 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri menafikan dakwaan salah guna wang rakyat dengan menaiki pesawat mewah ketika lawatan ke Arab Saudi seperti tular di media sosial.
Zulkifli berkata, dakwaan itu tidak benar sama sekali sebaliknya ia ditaja oleh Gabenor Madinah, Putera Faisal Salman Abdulaziz Al Saud.
“Baginda amat sukacita apabila mendapat tahu ada seorang Menteri dari Malaysia, berkelulusan Universiti Islam Madinah, telah datang ke Arab Saudi atas urusan negara.
“Atas sebab itulah jemputan Diraja dizahirkan berserta dengan pesawat berkenaan. Begitulah sebagaimana yang saya dimaklumkan.
“Justeru, kenyataan bahawa saya bertindak menyalahgunakan wang rakyat untuk menaiki pesawat mewah sepanjang di sana adalah tidak benar,” katanya menerusi hantaran di Facebook, hari ini.
Zulkifli berkata, beliau melihat ia adalah tanda penghormatan baginda, Kerajaan Arab Saudi dan pihak Liga Muslim Sedunia kepada Kerajaan Malaysia.

Menurut Zulkifli lagi, beliau bersama delegasi Malaysia menaiki penerbangan SAUDIA Airlines dari Kuala Lumpur ke Riyadh, sama seperti penumpang lain.
“Bagi penerbangan dari Riyadh ke Madinah seperti dalam video tular tersebut, ia diuruskan sepenuhnya oleh Liga Muslim Sedunia,” katanya.
Sementara itu, Zulkifli berkata, beliau memaafkan tuduhan tersebut dan tidak menyimpannya di dalam hati. -K! ONLINE


Puasa pertama berdua, Mira sedih tak banyak masa dengan suami
Oleh NUR EMIRA SAIZALI

13 April 2021, 10:17 pm
PETALING JAYA – Berikutan jadual kerja yang padat sepanjang bulan Ramadan, pelakon Mira Filzah reda tidak banyak masa untuk berbuka dan bersahur dengan suaminya, Wan Emir Astar.
Perkara tersebut dikongsi Mira atau nama sebenarnya Nur Amirah Filzah Badioezaman, 28, dalam satu hantaran Instagram hari ini yang memberitahu aturan jadual kerja berubah susulan Perintah Kawalan Pergerakan (PKP).
“Tahun pertama berpuasa sebagai seorang isteri. Sebelum kahwin, selaku fikir macam-macam perlu buat untuk bersahur dan berbuka bila sudah berkeluarga. Tiada lagi makanan dihidang oleh mak.
“Tetapi akhirnya, jadual pengambaran dianjak sehingga ke akhir Ramadan disebabkan PKP. Mungkin tahun ini boleh kira berapa kali sahaja dapat bersahur dan berbuka dengan Emir dan keluarga,” tulisnya dalam entri tersebut.
Tidak meratapi perkara tersebut, pelakon drama Pujaan Hati Kanda itu reda serta menganggap tugasan tersebut ialah satu tanggungjawab.
“Saya (outstation) kerja luar daerah pula. Tidak mengapalah, kerja juga satu tanggungjawab dan ibadah dengan niat yang betul.

“Maafkan saya sayang, terima kasih sebab memahami. Semoga ibadah puasa kita semua diterima Allah SWT,” tulisnya dalam entri tersebut.
Untuk rekod, Mira mendirikan rumah tangga bersama Emir pada 3 September tahun lalu di Pusat Konvensyen Sime Darby, Bukit Kiara, Kuala Lumpur. – K! ONLINE


Peniaga bazar Ramadan sesak nafas terhidu asap
Oleh NOOR HAYATI MAMAT

13 April 2021, 8:18 pm
HULU TERENGGANU – Bazar Ramadan Kuala Berang di sini sedikit kecoh apabila seorang peniaga roti canai dan martabak tiba-tiba mengalami sesak nafas akibat terhidu asap.
Dalam kejadian pada pukul 5.30 petang itu, Rosli Ismail,59, terpaksa berehat dengan berbaring di kawasan rumput berhampiran selama hampir setengah jam.
Dia memberitahu tiba-tiba mengalami sesak nafas apabila terhidu asap ketika sedang memasak roti canai dan martabak sambil melayani pelanggan.
“Mungkin asap yang terhasil dari dapur-dapur peniaga hanya beredar di sekitar kanopi di samping pemakaian pelitup muka membuatkan saya mengalami kesukaran bernafas.
“Kehadiran pelanggan pada hari pertama bazar Ramadan ini juga ramai dan di luar jangkaan mungkin juga menyebabkan saya agak keletihan,” katanya ketika ditemui Kosmo! selepas dia sedikit lega di sini hari ini.
Rosli berkata, dia tiada pilihan lain selain merebahkan badan ke atas kawasan berumput untuk merehatkan diri dan meminta anak saya terus melayan pelanggan.

Dia memberitahu pertama kali mengalami sesak nafas sejak lebih 20 tahun berniaga roti canai dan martabak. – K! ONLINE


Kucing terperangkap 18 hari atas pokok
Oleh KOSMO!

13 April 2021, 8:52 pm
JONESBRO, Arkansas- Seekor kucing terperangkap di atas sebatang pokok selama 18 hari  berjaya diselamatkan selepas pokok itu ditebang, lapor agensi berita United Press International (UPI) kelmarin.
Kucing milik Beverly McIntosh  bernama Sparkles itu terperangkap di atas sebatang pokok setinggi 18 meter manakala McIntosh bersama beberapa rakannya cuba  membawa kucing itu turun dengan menggunakan tangga tetapi gagal.
“Semua orang memanjat tangga untuk menyelamatkan kucing itu namun ia lari semakin tinggi,” kata McIntosh kepada saluran berita tempatan,  KAIT-TV.
McIntosh berkata,  dia cuba menghubungi beberapa organisasi namun dimaklumkan bahawa Sparkles akan turun dengan sendiri sekiranya makanannya dibiarkan di bawah pokok.
Begitu pun, Sparkles tidak menunjukkan tanda-tanda akan turun. McIntosh kemudian  menghubungi pertubuhan bantuan ARC Angles 4 Animals.
Pengasas ARC Angels 4 Animals, Angie Heringer berkata,  pihaknya dimaklumkan Sparkles berada di atas pokok selama hampir tiga minggu.

Heringer cuba membawa seorang penebang dan lelaki itu menebang pokok tersebut menggunakan peralatannya.
Heringer memuat naik gambar dan video kejayaan itu di Facebook dan membawa Sparkles.
McIntosh berkata Sparkles kini sedang berehat di rumah dan akan menjadi kucing rumah buat masa ini.
“Saya sangat takut kerana saya fikir ia sudah mati,” kata wanita itu. -Agensi


Lima jam hadap kesesakan lalu lintas
13 April 2021, 9:48 pm
PETALING JAYA – Orang ramai terpaksa mengharung kesesakan jalan raya hampir lima jam ekoran banjir kilat melanda ibu negara, lewat petang tadi.
Pekerja swasta, Nazrul Hafizi Zakaria, 34, berkata, dia keluar dari pejabat di Jalan Raja Chulan sekitar pukul 4.30 petang dan waktu itu hujan lebat mula turun.
“Kurang setengah jam, air mula naik memenuhi jalan raya menyebabkan berlaku kesesakan lalu lintas yang teruk.
“Pada waktu itu saya cukup risau jika air terus naik dan menenggelamkan kereta. Nasib baik waktu itu air baru paras betis dan masih boleh dilalui,” ujarnya kepada Kosmo! sebentar tadi.
Menurutnya, dia bersyukur kerana berjaya keluar dari laluan berkenaan walaupun mengambil masa begitu lama dan sekali lagi berdepan kesesakan yang teruk di Lebuh Raya Persekutuan.
“Bayangkan sekitar pukul 9 malam, baru saya tiba di rumah di Shah Alam dan dapat berbuka puasa.

“Kejadian hari ini lebih teruk berbanding semalam. Mana-mana jalan sesak kerana banyak kawasan yang dinaiki air,” ujarnya.
Terdahulu, kesesakan lalu lintas berlaku di sekitar ibu negara selepas beberapa lokasi dilanda banjir kilat akibat hujan lebat berterusan sekitar pukul 4.30 petang tadi.
Antara laluan yang dinaiki air ialah Jalan Kuching di Taman Wahyu menghala Bulatan Batu Caves, Jalan Cheras di Cheras Sentral ke bulatan Billion dan kedua-dua arah Jalan Maharajalela berhampiran Stesen Monorail Maharajalela dan Jalan Raja Chulan.
Selain itu, kawasan Cheras dan Ampang juga turut terjejas. – K! ONLINE


Eizlan Yusof selamat timang anak keempat
13 April 2021, 10:28 pm
PETALING JAYA – Tanggal 1 Ramadan tahun inu cukup bermakna buat pelakon Datuk Eizlan Yusof apabila isterinya, Natasha Rosa Boudville selamat melahirkan anak pertama mereka beberapa jam lalu.
Berita gembira tersebut dikongsikan sendiri oleh Eizlan, 50, menerusi Instagramnya sebentar tadi.
Eizlan memuat naik sebuah video pendek memperlihatkan gelagatnya mendukung bayi yang dilahirkan isterinya sambil tersenyum bahagia.
Pada ruangan kapsyen, pelakon itu memberitahu bahawa isteri dan bayi perempuan mereka yang digelar Baby ZR berada dalam keadaan baik.
“Alhamdulillah Yayang dan Baby ZR berada dalam keadaan baik. Terima kasih atas doa dan ingatan yang baik buat keluarga kami,” tulisnya.
Eizlan juga mendedahkan, baju yang dipakainya dalam video berkenaan akan menjadi kenangan paling berharga buat dirinya kerana dia menyambut kelahiran ketiga-tiga anaknya hasil perkahwinan terdahulu dengan pakaian yang sama.

“Baju ini akan jadi kenangan kerana empat anak saya disambut bersama dengannya,” katanya lagi.
Isteri Eizlan selamat melahirkan bayi sulung hasil perkahwinan mereka di Hospital Umra, Shah Alam.
Perkongsian tersebut dihujani ucapan tahniah daripada rakan selebriti dan peminat yang berkongsi kegembiraan atas kelahiran orang baharu dalam hidup Eizlan dan isteri.
Eizlan dan Natasha mendirikan rumah tangga pada 12 Disember 2019. – K! ONLINE


Lalu lintas KL sesak akibat banjir kilat
Oleh ZULKIFLI MANZOR

13 April 2021, 6:58 pm
KUALA LUMPUR – Kesesakan lalu lintas berlaku di sekitar ibu negara petang ini selepas beberapa lokasi dilanda banjir kilat.
Ia akibat hujan lebat berterusan sejak pukul 4.30 petang tadi termasuk di kawasan Ampang dan Cheras.

Beberapa gambar kenderaan tenggelam dalam banjir kilat turut dikongsikan netizen di media sosial.
Sebilangan bazar Ramadan di sekitar ibu negara turut dilaporkan terjejas akibat ribut termasuk di Wangsa Maju.

Antara jalan raya didakwa dinaiki air di Jalan Kuching, Jalan Cheras, Jalan Maharajalela dan Jalan Raja Chulan. – K! ONLINE


Empat lelaki dikehendaki JIM
Oleh NUR SHARIEZA ISMAIL

13 April 2021, 9:01 pm
SEPANG – Tiga lelaki warga asing dan seorang warga tempatan dikehendaki Jabatan Imigresen (JIM) untuk hadir di Mahkamah Sesyen Sepang di sini dan Mahkamah Sesyen Khas PATI Semenyih bagi tujuan perbicaraan.
Dua daripadanya dikehendaki berhubung satu kes pendakwaan di bawah Peraturan 39(b) Peraturan-Peraturan Imigresen.
Mereka ialah Mohammad Anowar Hossain, 35, bernombor pasport BR0103704 dan Adhikari Ghanashyam, 42, (10977453) masing-masing warga Bangladesh dan Nepal yang beralamat terakhir di Kuala Lumpur.
JIM dalam satu kenyataan berkata, Mohammad Anwar beralamat terakhir di Roboz Hyperstore No. 9, Jalan Tun San Siew Sin manakala Adhikari beralamat terakhir di Gaun Beshi Dohori Restaurant & Bar, No. 116, Tingkat 1, Jalan Tun H. S. Lee.
Sementara itu, seorang lelaki warga Pakistan dikenali Nauman Ahmad, 51, dengan nombor pasport AY1151305 dikehendaki berhubung kes di bawah Seksyen 36 Akta Imigresen 1959 /63 (Akta 155) bagi tujuan perbicaraan di Mahkamah Sesyen Khas PATI Semenyih.
“Lelaki ini beralamat terakhir di Kampung Anak Air Durian Daun Pondoi, Tampin, Negeri  Sembilan,” katanya.

Dalam pada itu, lelaki warga tempatan yang dikehendaki ialah Tan Hwai Haw, 34, dengan nombor kad pengenalan 871125-10-5281 dan beralamat terakhir No. 95 A Taman Seri Jaya, Tanjong Karang, Selangor.
Katanya, suspek dikehendaki atas Seksyen 55E Akta Imigresen 1959 /63 (Akta 155). – K! ONLINE.


Jepun akan buang air sisa loji nuklear ke dalam laut
Oleh KOSMO!

13 April 2021, 8:52 pm
TOKYO – Kerajaan Jepun meluluskan rancangan untuk mengalirkan lebih satu juta tan air terawat  dari loji janakuasa nuklear Fukushima ke dalam laut, kata Perdana Menteri Yoshihide Suga semalam.
Walaupun proses itu tidak akan bermula untuk tempoh sekurang-kurangnya dua tahun lagi,  ia mencetuskan bantahan masyarakat nelayan tempatan dan kebimbangan Beijing serta Seoul.
Kerajaan Jepun berkata, pengaliran keluar itu selamat kerana air tersebut telah diproses untuk meneutralkan hampir semua unsur radioaktif selain akan dicairkan.
Tokyo mendapat sokongan Agensi Tenaga Atom Antarabangsa (IAEA) yang menyatakan bahawa proses tersebut serupa dengan pembuangan air sisa dari loji-loji  janakuasa lain di dunia.
“Kerajaan Jepun bersetuju mengalirkan air terawat  Fukushima ke dalam laut selepas memastikan air itu selamat. Kerajaan juga akan mengambil langkah untuk mencegah reputasinya daripada terjejas,” kata Suga kepada wartawan.
Kira-kira 1.25  juta tan air terkumpul di lokasi loji nuklear tersebut yang rosak semasa bencana  tsunami pada 2011.

Ia termasuk air yang digunakan untuk menyejukkan loji itu di samping air hujan dan air bawah tanah yang meresap.
“Mereka (kerajaan)  memberitahu kami bahawa mereka tidak akan membuang air itu ke dalam laut tanpa persetujuan nelayan.
“Kami tidak boleh menyokong langkah ini,” kata ketua koperasi perikanan Fukushima, Kanji Tachiya.
Keputusan Tokyo turut menerima bantahan serantau daripada Seoul dan Beijing.
Jurucakap Kementerian Luar China, Zhao Lijian menggesa Jepun supaya ‘bertindak dengan cara yang bertanggungjawab’  berhubung isu tersebut. – AFP


Pekerja bengkel kimpal melecur kedai terbakar
Oleh DIYANATUL ATIQAH ZAKARYA

13 April 2021, 10:20 pm
MELAKA – Seorang pekerja bengkel kimpalan melecur pada bahagian badan, tangan dan kaki selepas premis tersebut terbakar di Jalan Tangga Batu, di sini, petang tadi.
Dalam kejadian kira-kira pukul 6.50 petang tadi, mangsa berusia 22 tahun dikejarkan ke Hospital Melaka menaiki van Unit Bantuan Perkhidmatan Kecemasan (EMRS).
Komander Operasi, Pegawai Bomba Kanan II Roslan Manas berkata, panggilan kecemasan diterima pada pukul 7 malam dan seramai 13 anggota daripada Balai Bomba dan Penyelamat Tangga Batu dikejarkan ke lokasi bersama sebuah EMRS.
“Setiba di lokasi, kita dapati sebuah premis bengkel kimpalan sedang terbakar dan terdapat seorang mangsa lelaki di dalamnya.
“Pasukan bomba melakukan kerja-kerja penyelamatan dan berjaya membawa keluar mangsa yang melecur pada bahagian badan, tangan dan kaki,” katanya ketika dihubungi di sini, hari ini.
Tambahnya, mangsa kemudian telah diberikan rawatan awal oleh anggota EMRS dan dikejarkan ke Hospital Melaka.

“Kebakaran premis berjaya dipadamkan 15 minit kemudian dan operasi tamat pada pukul 8.07 malam.
“Punca kebakaran bagaimanapun masih lagi dalam siasatan,” katanya. – K! ONLINE


Netizen kritik harga motosikal terlalu mahal
Oleh ZULKIFLI MANZOR

13 April 2021, 4:56 pm
PETALING JAYA – Satu aduan yang di emel kepada Kementerian Perdagangan Dalam Negeri dan Hal Ehwal Pengguna (KPDNHEP) mendakwa harga motosikal berkuasa 155cc dijual terlalu mahal di pasaran tular di media sosial.
Berdasarkan aduan dalam emel tersebut, harga pelancaran motosikal model baharu itu cuma RM10,888, tetapi motosikal berkenaan didakwa dijual di kedai pada harga lebih RM13,000.
“Alasan (penjual) stok motosikal itu susah didapati. Kedai juga mengenakan syarat menunggu lebih lama jika ingin membeli secara tunai dan mengutamakan pembelian secara hutang.
“Kegiatan licik ini sebenarnya telah mula terjadi ketika model sebelumnya. Rata-rata harga jualan lebih RM9,500 sedangkan ‘harga body’ sekitar RM8,000.
“Tidak mungkin (kos) insurans, cukai jalan dan proses pendaftaran sehingga lebih RM1,500,” kata emel tersebut.
Kata aduan berkenaan, memaksa pengguna membeli secara hutang serta meningkatkan harga jualan sesuka hati merupakan perbuatan yang sangat tidak bermoral.

Aduan itu mendapat perhatian netizen dengan menyokong dakwaan motosikal yang popular dalam kalangan rakyat Malaysia itu dijual terlalu mahal di pasaran.
Netizen menggunakan akaun Facebook Mustaffa Kamal mendakwa, keadaan itu berlaku disebabkan motosikal jenama tersebut mendapat permintaan tinggi oleh orang ramai.
Dakwa beliau, peniaga memanipulasi harga kerana tahu peminat motosikal itu tidak sabar mahu membelinya.
Pemilik akaun Facebook Muhd. Zahir berkata, baru-baru ini dia berhasrat membeli motosikal secara tunai, tetapi penjual mendakwa perlu menunggu stok dan jika mahu dapat segera perlu buat pinjaman kedai.
Akaun Facebook Mohd. Rahimi Rosdi meminta KPDNHEP menyiasat perkara itu bagi menjamin hak pengguna. – K! ONLINE


Dua pekerja restoran dilarikan secara paksa
13 April 2021, 6:41 pm
PETALING JAYA – Seramai 10 lelaki bertindak menyerbu sebuah restoran lalu menarik keluar dua pekerja lelaki secara paksa di Restoran Sri Pandi, Brickfileds Kuala Lumpur hari ini.
Tindakan sekumpulan lelaki yang disyaki datang dari Klang itu turut disaksikan pengurus restoran dan orang ramai sekitar pukul 2 petang.
Terdahulu, video berdurasi 19 saat itu tular di media sosial memaparkan dua pekerja restoran berkenaan diheret keluar secara paksa oleh sekumpulan lelaki, sambil disaksikan orang ramai.
Ketua Polis Daerah Brickfields, Asisten Komisioner Anuar Omar berkata, pengurus restoran memaklumkan kira-kira 10 lelaki telah memasuki restoran terbabit.
“Tidak lama kemudian mereka menarik keluar dua lelaki warga India yang dikenali sebagai Balamurugan dan Vadi Relu secara paksa.
“Kedua-duanya merupakan pekerja restoran itu dan kejadian tersebut turut disaksikan oleh pekerja-pekerja yang lain,” ujarnya dalam kenyataan hari ini.

Jelasnya, sekumpulan lelaki itu bertindak demikian bagi mengambil balik kedua-duanya yang merupakan pekerja mereka yang telah melarikan diri dari sebuah restoran di Pandamaran, Klang.
“Semakan mendapati salah seorang mangsa juga pernah membuat laporan polis pada 10 April lalu di daerah sama susulan kegagalan majikan membayar gaji.
“Akibat terlalu kecewa dengan majikan, kedua-dua mangsa bertindak melarikan diri dan menumpang di Restoran Sri Pandi,” ujarnya.
Katanya, kes disiasat mengikut Seksyen 363 Kanun Keseksaan kerana melarikan orang dengan salah. – K! ONLINE


Empat jam pujuk ‘Uncle Yap’ terima bantuan Ebit
Oleh KOSMO!

13 April 2021, 5:55 pm
Oleh IZZATUL ‘AIN AZMAN
PETALING JAYA – Tanpa mengira kaum, pendakwah terkenal, Ebit Lew membantu seorang golongan orang kelainan upaya (OKU) yang dikenali sebagai Yap di Taman Baiduri, Kepong, Kuala Lumpur baru-baru ini.
Ebit turut sebak dan sayu apabila berjumpa warga emas itu kerana sudah setahun, Yap hanya tidur di atas kerusi roda di tepi jalan.
“Pak cik Yap mengalami kesukaran untuk tidur kerana kepalanya berada di tempat duduk kerusi rodanya. Saya berasa amat sedih sepanjang menonton video ‘Uncle Yap’.
“Saya menangis melihat keadaannya yang sebegitu. Ingatan ‘Uncle Yap’ pula sudah lama hilang. Walaupun keadaannya begitu, dia masih boleh berbual dan menjawab soalan saya,” katanya dalam akaun Facebooknya hari ini.
Ebit Lew yang dibantu oleh seorang guru Cina yang dikenali sebagai Alina mengambil masa selama empat jam untuk memujuk Yap supaya menerima bantuan daripada pihak Ebit.

Pendakwah terkenal itu membelikan pakaian dan kerusi roda baharu untuk Yap agar dia lebih selesa.
Yap kemudiannya dihantar ke Pusat Jagaan Wan Hing Care Centre di Seri Kembangan. – K! ONLINE.


PKPD Kilang YTY dan asrama pekerja ditamatkan
Oleh EDDY AQMAL MOHAMED HAMIDI

13 April 2021, 6:50 pm
PETALING JAYA – Kerajaan hari ini mengumumkan tentang penamatan penguatkuasaan Perintah Kawalan Pergerakan Diperketatkan (PKPD) di dua lokaliti pada 15 April ini seperti yang telah dijadualkan.
Menteri Kanan (Pertahanan), Datuk Seri Ismail Sabri Yaakob berkata, dua lokaliti yang terlibat adalah Kilang YTY dan asrama pekerja di Lekir, Setawan, Perak serta Kampung Rimbayan di Keningau, Sabah.
“Sehingga kini, Kementerian Kesihatan (KKM) telah melaksanakan 1,248 ujian saringan dan daripada jumlah itu, secara kumulatif sebanyak 647 kes positif Covid-19 telah direkodkan di Kilang TYT dan asrama pekerja itu.
“Di Kampung Rimbayan pula, sebanyak 304 ujian saringan telah dilakukan dan 43 kes positif Covid-19 telah direkodkan namun KKM mengesakan baki kes positif di lokaliti ini menunjukkan trend penurunan serta kesemua kes positif telah menerima rawatan,”katanya menerusi satu kenyataan hari ini.
Menurut Ismail Sabri, setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk menamatkan PKPD di dua lokaliti tersebut pada 15 April ini seperti yang telah dijadualkan sebelum ini.
Dalam pada itu, Ismail Sabri turut mengumumkan tentang pelanjutan penguatkuasaan PKPD di empat lokaliti di Tawau, Sabah yang sepatutnya berakhir pada 14 dan 15 April ini.

“PKPD di Kampung Ranggu Batu 10 dan Fasa 2, Taman Semarak, Mukim Balung serta Kampung Baru Pasir Putih, Mukim Sri Tanjung, Tawau, Sabah sepatutnya berakhir esok dan PKPD di Kampung Simpang 3A, Merotai Besar pula dijadualkan tamat lusa.
“KKM bagaimanpun mengesahkan masih terdapat jumlah yang besar sedang menunggu keputusan ujian saringan dan masih juga berlaku penularan berterusan dalam kalangan penduduk,” katanya.
Jelas beliau, susulan itu, kerajaan memutuskan untuk menyambung PKPD di empat lokaliti berkenaan bermula 15 hingga 28 April ini di Kampung Ranggu Batu 10 dan Fasa 2, Taman Semarak, Mukim Balung serta Kampung Baru Pasir Putih, Mukim Sri Tanjung, Tawau, Sabah.
“Bagi Kampung Simpang 3A, Merotai Besar, Tawau, Sabah pula, PKPD di kawasan itu akan dilanjutkan bermula 16 hingga 29 April,” katanya.
Dalam perkembangan sama, Ismail Sabri turut mengumumkan tentang pelaksanaan PKPD di empat daerah iaitu di Sandakan, Tawau dan Kota belud, Sabah serta di empat perkampungan di daerah Temerloh, Pahang.
“PKPD di Sabah melibatkan Pasar dan Perumahan Sim-sim, Mukim Berhala serta Kampung Sungai Obar, Batu 7, Mukim Sentosa, daerah Sandakan; Taman Villa Mas, Tawau, Sabah dan Kampung Melangkap Tomis, Kota Belud, Sabah.
“Empat perkampungan di Temerloh, Pahang yang turut dikenakan PKPD adalah Kampung Paya Pulai Tengah, Kampung Pulau Terap, Paya Pulai-Kampung Batu 4 serta Paya Pulai-Kampung Batu 5, Jalan Maran,” katanya.
Ismail Sabri berkata, PKPD di keempat-empat lokaliti itu akan dikuatkuasakan bermula 14 hingga 27 April ini untuk memastikan pergerakan penduduk di lokaliti terlibat dapat dikawal bagi mengelakkan penularan jangkitan Covid-19 ke komuniti luar. – K! ONLINE


RM1.5 juta bantu 2,500 peniaga bazar di Kelantan
Oleh ROSALWANI CHE SOH

13 April 2021, 4:59 pm
KOTA BHARU- Kerajaan negeri Kelantan bersetuju menyalurkan wang saguhati sebanyak RM1.5 juta kepada 2,500 peniaga yang terjejas ekoran penutupan bazar Ramadan dan Aidilfitri.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, selain wang saguhati itu, kerajaan negeri juga akan memulangkan semula semua wang deposit yang telah dibayar oleh semua peniaga melalui pihak berkuasa tempatan (PBT) dalam masa terdekat.
“Jumlah 2,500 orang peniaga ini merupakan peniaga yang berdaftar dengan semua PBT di seluruh negeri Kelantan. Pengumuman lanjut akan dimaklumkan kelak.
“Jadi, kesemua mereka akan diberikan wang saguhati memandangkan kebanyakan peniaga hanya bergantung kepada punca pendapatan mereka melalui jualan di bazar Ramadan,” katanya pada sidang akhbar di pejabatnya di Kompleks Kota Darulnaim di sini hari ini.
Mengikut pengiraan daripada jumlah saguhati RM1.5 juta itu, setiap seorang daripada 2,500 peniaga akan menerima sebanyak RM600.
Terdahulu, Kerajaan Negeri Kelantan membuat keputusan membatalkan semua bazar Ramadan dan bazar Aildilfitri di seluruh negeri pada tahun ini berikutan peningkatan kes Covid-19 sejak beberapa hari lepas.

Kesan daripada pembatalan itu menyebabkan ribuan peniaga kecil di bazar Ramadan di 11 jajahan di negeri itu terpaksa menanggung kerugian selain kehilangan sumber pendapatan. – K! ONLINE


Jadi manusia jujur, pengajaran untuk semua orang – Chef Wan
Oleh KOSMO!

13 April 2021, 6:40 pm
PETALING JAYA – “Jangan main api, berani buat, berani tanggung”.
Demikian respon Cef selebriti terkenal, Chef Wan atau nama sebenarnya Datuk Redzuwan selepas menantunya, Meor Mohammad Aidid akhirnya mengaku dia berstatus suami orang ketika menikahi anaknya, Serina Redzuwan pada Februari lalu.
“Akhirnya si suami sudah membuka mulut dan mengaku hal sebenar. Inilah sebab saya nasihatkan jangan main api kerana kebenaran akan terbongkar.
“Jangan tipu saya dengan mengatakan kau sudah bercerai dan ini bukan isteri pertama. Jika kau sudah tidak bahagia dan tiba masa untuk move on, saya faham,” katanya dalam entri tersebut.
Menurutnya lagi, dia juga enggan menjadi individu yang bersangka buruk seperti orang di luar sana.
“Saya tidak mahu membuat spekulasi sendiri dan bersangka buruk seperti netizen di luar sana.

“Ini sebabnya mengapa Allah SWT suruh jadi ibu bapa yang bertanggungjawab terhadap anak mereka.
“Pengajaran ini untuk semua! Janganlah sikit-sikit hendak cakap aibkan keluarga sedangkan sayalah mangsa yang dimaki orang,” katanya lagi.
Akuinya, dia merupakan seorang yang bercakap dalam nada kasar.
“Ya, saya memang cakap kasar tetapi untuk mereka yang selayaknya.
“Berani buat, berani tanggunglah. Biarlah berlaku jujur dan jika salah mohon maaf.
“Cubalah sejak awal dua orang ini tidak berahsia, tidaklah jadi kusut seperti sekarang. Ini semua pengajaran untuk mereka yang tidak jujur,” ujarnya.
Untuk rekod, Chef Wan pernah mendedahkan dakwaan Serina dan Aidid yang juga seorang anggota polis telah bernikah di Thailand.
Namun, Serina menafikan dakwaan berkenaan sebaliknya pernikahan tersebut berlangsung di Perlis. – K! ONLINE


Lebih 70 tan daging kerbau sejuk beku disita
Oleh MOHD SYALMIZI HAMID

13 April 2021, 5:59 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) menahan empat kontena berisi lebih 70 tan daging kerbau sejuk beku dari India di Terminal Kontena Butterworth Utara (NBCT), Butterworth di sini semalam.
Pengarah Maqis negeri, Noriah Dahlan berkata, rampasan itu dibuat semasa pemeriksaan rutin pihaknya kira-kira pukul 2.20 petang.
“Kesemua konsainan berkenaan didapati tidak mematuhi syarat permit import yang dikeluarkan oleh Maqis iaitu gagal mempamerkan maklumat yang dikehendaki pada syarat permit import yang diluluskan.
“Justeru, daging kerbau sejuk beku seberat 70,650 kilogram bernilai RM614,605.25 itu ditahan bagi tindakan selanjutnya,” katanya dalam satu kenyataan hari ini.
Noriah berkata, kegagalan mematuhi syarat yang ditetapkan pada permit import adalah satu kesalahan dibawah Seksyen 15(1), Akta Perkhidmatan Kuarantin dan Pemeriksaan Malaysia 2011. – K! ONLINE


Mayat lelaki ditutup daun ditemui di kebun getah
Oleh ASLIZA MUSA

13 April 2021, 6:22 pm
GERIK – Mayat seorang lelaki dengan kesan kecederaan pada pipi dan kepala serta ditutupi daun ditemui di kawasan kebun getah di Kampung Banggol Batu dekat Lenggong di sini hari ini.
Mayat Jamaluddin Hamzah, 55, yang beralamat di Kampung Biong, Sauk itu dijumpai orang awam yang kemudian melaporkan kepada polis pukul 12.10 tengah malam.
Ketua Jabatan Siasatan Jenayah Perak, Senior Asisten Komisioner Anuar Othman berkata, mayat mangsa yang masih berpakaian lengkap itu ditemui antara pokok-pokok getah dengan ditutupi daun.
“Pemeriksaan oleh pegawai perubatan menyatakan mangsa mungkin dipukul menggunakan objek keras perpandukan kepada kesan kecederaan yang dialaminya,” katanya di sini hari ini.
Menurut beliau, seorang lelaki berusia 26 tahun yang dipercayai terlibat dalam kejadian itu telah ditangkap pukul 2 pagi di rumahnya di Lenggong.
“Pasukan forensik telah mengambil dua sapuan darah dari kuku suspek untuk siasatan lanjut,” katanya.

Mayat mangsa dihantar ke Hospital Raja Permaisuri Bainun di Ipoh untuk bedah siasat.


Padah rogol OKU hingga hamil
Oleh MUHAMMAD AYMAN GHAFFA

13 April 2021, 5:16 pm
KOTA BHARU – Seorang pembantu kedai basikal dihukum penjara selama 12 tahun dengan satu sebatan oleh Mahkamah Sesyen di sini hari ini selepas mengaku bersalah merogol seorang wanita orang kelainan upaya (OKU) sehingga mengandung pada tahun lalu.
Tertuduh Aziz Mamat, 60, membuat pengakuan itu selepas pertuduhan terhadapnya dibacakan oleh jurubahasa di hadapan hakim Ahmad Bazli Bahruddin.
Mengikut pertuduhan, tertuduh didakwa merogol seorang wanita yang berusia 40 tahun yang diketahui olehnya mengalami kecacatan mental.
Kesalahan itu dilakukan olehnya di sebuah rumah di Kampung Kuin Pasir, Bachok di sini kira-kira pukul 7 petang pada Oktober tahun lalu.
Tertuduh didakwa mengikut Seksyen 376 (2)(k) Kanun Keseksaan yang memperuntukkan hukuman penjara tidak kurang daripada 10 tahun dan tidak melebihi 30 tahun serta sebatan.
Pendakwaan dikendalikan oleh Timbalan Pendakwa Raya Mohd. Faizuan Sulaiman manakala tertuduh tidak diwakili peguam.

Terdahulu, Aziz merayu agar mahkamah menetapkan satu hukuman yang ringan memandangkan dia sudah berusia dan menghidap penyakit gout.
Bagaimanapun, Mohd. Faizuan memohon mahkamah memberikan hukuman setimpal kerana mangsa merupakan seorang wanita OKU selain didapati hamil akibat kejadian itu meskipun kandungannya kini sudah mengalami keguguran.
Mahkamah menetapkan hukuman penjara selama 12 tahun bermula tarikh tangkapan iaitu pada 7 April lalu dan satu sebatan. – K! ONLINE


MyCAC setuju laksana pelan kurangkan pelepasan GHG
Oleh NOR IDAYU BOSRO

13 April 2021, 5:33 pm
PUTRAJAYA – Majlis Tindakan Perubahan Iklim (MyCAC) bersetuju melaksanakan Pelan Pembangunan Mobiliti Rendah Karbon 2021-2030 yang dijangka mengurangkan pelepasan gas rumah kaca (GHG) sebanyak 165 juta tan karbon dioksida (CO2).
Perkara itu antara yang dipersetujui dalam mesyuarat pertama MyCAC yang dipengerusikan Perdana Menteri, Tan Sri Muhyiddin Yassin hari ini.
Menteri Alam Sekitar dan Air, Tuan Ibrahim Tuan Man berkata, pelan itu dijangka menjimatkan perbelanjaan bahan api sebanyak RM150 billion dalam tempoh 10 tahun selain memacu anjakan ke arah peningkatan penggunaan kenderaan elektrik dan pengangkutan rendah karbon.
Beliau berkata, myCAC juga bersetuju melaksanakan Pelan Induk Bandar Rendah Karbon Negara sebagai asas panduan dan hala tuju Bandar Rendah Karbon di peringkat pihak berkuasa tempatan dan kerajaan negeri.
Katanya, turut dipersetujui ialah pembangunan garis panduan pasaran karbon dan dasar carbon pricing bagi menyokong hasrat mana-mana pihak yang akan terlibat dalam pasaran karbon.
“Selain itu, myCAC bersetuju mengadakan mesyuarat dua kali setahun bagi membincangkan isu perubahan iklim dan agenda pembangunan hijau.

“Pihak kementerian memainkan peranan penting untuk memacu agenda perubahan iklim negara dan teknologi hijau termasuk mengukuhkan kerangka dasar, undang-undang, institusi dan kewangan,” katanya dalam kenyataan akhbar di sini hari ini.
Terdahulu, Tuan Ibrahim menghadiri mesyuarat MyCAC bersama barisan menteri Persekutuan, Menteri-menteri Besar dan Ketua-ketua Menteri secara maya. – K! ONLINE


14.7 juta dibanci setakat Jumaat lalu
Oleh MOHD. HUSNI MOHD. NOOR

13 April 2021, 3:14 pm
PUTRAJAYA – Seramai 14.7 juta penduduk telah dibanci menerusi data dikeluarkan Banci Malaysia 2020 yang direkodkan setakat 12 April lalu.
Ketua Perangkawan, Datuk Seri Mohd. Uzir Mahidin berkata, ia membabitkan anggaran 44.9 peratus rakyat Malaysia daripada anggaran keseluruhan 32.7 juta penduduk pada tahun 2020.
Beliau berkata, berdasarkan data sama, Putrajaya mencatatkan bilangan penduduk tertinggi dibanci iaitu 100 peratus diikuti Johor (64.1 peratus), Perak (59.9 peratus) dan Kelantan (58.9 peratus).
“Bilangan terendah pula dicatatkan di Sabah (21.8 peratus) diikuti oleh Wilayah Persekutuan Labuan (31.5 peratus) dan Sarawak (32 peratus).
“Prestasi negeri-negeri lain seperti Melaka (56.5 peratus), Perlis (56.4 peratus), Terengganu (53.2 peratus), Negeri Sembilan (50.9 peratus), Pulau Pinang (50.5 peratus), Kedah (42.7 peratus), Selangor (41.8 peratus), Kuala Lumpur (36.5 peratus) dan Pahang (34.4 peratus),” katanya menerusi kenyataan akhbar hari ini.
Katanya, daripada jumlah tersebut, 49.7 peratus yang dibanci ialah perempuan manakala 50.3 peratus ialah lelaki.

Dalam pada itu, Mohd. Uzir berkata, Banci Malaysia 2020 menggunakan pendekatan de jure yang bermaksud di mana semua orang dihitung pada Hari Banci (7 Julai 2020) mengikut tempat tinggal biasa mereka.
“Mod pembancian yang digunakan dalam Banci Malaysia 2020 adalah melalui Banci dalam talian (e-Census), Computer Assisted Paper Interview (CAPI), Computer Assisted Telephone Interview (CATI), Paper and Pen Interview (PAPI) dan Drop Off and Pick Up (DOPU),” katanya. – K! ONLINE


Serina bukan perosak rumah tangga – Aidid
13 April 2021, 3:56 pm
PETALING JAYA – Suami kepada pelakon Serina Redzuawan, Meor Mohamad Aidid sedia maklum dengan siasatan yang dilakukan terhadapnya berhubung isu gagal membuat permohonan untuk perkahwinan keduanya, baru-baru ini.
“Saya sedia memberi kerjasama terhadap pihak berkuasa. Saya dapat tahu bekas isteri (Nur Hamizah Shaffee) ada membuat laporan polis kononnya dia dimadukan tanpa kebenarannya. Saya sedia bertanggungjawab,” kata Aidid dalam satu kenyataannya hari ini.
Kenyataan tersebut dikeluarkan Aidid susulan Ketua Polis Perak, Datuk Mior Faridalathrash Wahid yang dilaporkan telah menyerahkan siasatan kes membabitkan dirinya dalam isu permohonan berkahwin kali kedua dengan Serina kepada Jabatan Integriti dan Pematuhan Standard (JIPS) Perlis.
Kes tersebut diserahkan kepada JIPS Perlis memandangkan Aidid sudah bertukar ke Ibu Pejabat Kontinjen Polis (IPK) Perlis.
Kontroversi perkahwinan kedua Serina dengan Aidid berpanjangan selepas Hamizah tampil mendakwa perkahwinan tersebut berlangsung tanpa pengetahuannya selaku isteri pertama selain menyangkal dakwaan bahawa Aidid berstatus duda sewaktu bernikah dengan Serina.
Aidid bagaimanapun menjelaskan, hatinya sudah lama tertutup untuk Hamizah kerana mendakwa hubungan mereka sudah bertahun hambar dan bermasalah.

“Hati saya sudah lama tertutup untuknya. Saya bernikah dengan Serina bulan Februari lalu tetapi dia bukan punca hubungan saya dengan bekas isteri berantakan.
“Benar ketika berkahwin kali kedua, Hamizah masih isteri saya. Itu fakta yang saya tak boleh nafikan. Lagipun pada masa sama proses tuntutan cerai olehnya di mahkamah memakan masa. Kami bercerai secara sah pada 9 Mac lalu.
“Kini hanya Serina seorang isteri saya. Tak timbul lagi kisah atau perihal bermadu itu,” katanya.
Aidid berkata, dia kini hanya mahu hidup bahagia bersama Serina dan dua anak tirinya.
“Saya ikhlas menyayangi Serina dan anaknya. Dia bukan perosak rumah tangga. Malah dia yang memberi semangat supaya saya tidak menyimpan dendam kisah lalu.
“Dia juga wanita matang, bijak urus kehidupan, berdikari, berani, dedikasi dalam perniagaaan dan tugas yang diamanahkan.
“Saya juga menghormati segala komen bapa mentua (Cef Wan). Insya-Allah saya dan isteri akan memperbaiki kekurangan diri. Saya berjanji akan menjaga Serina, anak dan rumah tangga kami dengan baik,” katanya.
Minggu lalu, Serina mengesahkan dirinya bergelar isteri buat kali kedua menerusi entri dalam laman Instagram (IG). Bagaimanapun, pelakon itu tidak berkongsi perincian mengenai majlis pernikahan yang dipercayai berlangsung di sebuah negeri di utara tanah air. – K! ONLINE


Jangan komen tahniah, saya belum hamil – Yuna
Oleh MOHAMMAD SHAHEMY AZMI

13 April 2021, 3:45 pm
PETALING JAYA – Gara-gara disangka hamil oleh peminatnya, penyanyi antarabangsa Yuna terpaksa memadam sekeping foto yang dimuat naik Instagram.
Dia kemudian berkongsi semula foto tersebut dengan memberitahu bahawa dirinya masih belum diberikan rezeki untuk berbadan dua.
Menerusi foto yang dimuat naik semalam, kelihatan perut Yuna atau nama sebenarnya Yunalis Mat Zara’ai, 35, kelihatan sedikit berisi seperti sedang hamil.
“Terpaksa memuat naik semula gambar ini disebabkan salah faham daripada anda semua. Saya masih belum mengandung. Perut saya buncit disebabkan lunch tummy (baru lepas makan). Terus doakan saya. Terima kasih,” kata Yuna.
Dalam hantaran tersebut, pelantun lagu Terukir Di Bintang itu turut menggesa netizen supaya tidak meninggalkan komen sembarangan selagi tidak mendapat pengesahan daripada pemilik gambar.
“Mungkin boleh menghindar daripada meninggalkan komen seperti ‘omg congrats!’ (tahniah) tanpa mendapat pengesahan daripada pemilik gambar.

“Mungkin itu (ucapan tahniah) boleh menjadi perkara sensitif untuk mereka yang berusaha mendapatkan cahaya mata, mereka yang berusaha untuk menstabilkan diri sebelum membawa orang baharu (anak) ke dunia,” kata Yuna.
Malah isteri kepada Adam Sinclair itu juga mengambil kesempatan mengucapkan selamat menyambut bulan Ramadan kepada pengikutnya.
“Salam Ramadan Kareem. Moga menjadi insan yang lebih baik pada masa akan datang,” katanya.
Untuk rekod, Yuna telah mendirikan rumah tangga bersama Adam Sinclair yang juga adik kepada arwah pelakon Ashraf Sinclair pada 26 Januari 2018 di Bentong, Pahang. -K! ONLINE


Jual air kosong mahal, 15 peniaga terima notis
Oleh ISWAN SHAFIQ ISA

13 April 2021, 4:18 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) negeri mengeluarkan sebanyak 15 notis terhadap peniaga yang menjual air kosong mahal dalam Ops Catut 8.0 sehingga semalam.
Pengarahnya, Mohd. Ridzuan Ab. Ghapar berkata, operasi enam hari bermula sejak 7 April lalu itu melibatkan pejabat cawangan KPDNHEP Timur Laut dan Seberang Perai Utara.
“Sebanyak 35 premis yang menjual minuman air kosong diperiksa termasuklah restoran-restoran mewah dan biasa, kedai makanan segera serta warung.
“Purata harga air kosong yang dijual ialah sekitar 50 sen serta ada yang menjual melebihi harga RM1 segelas dan diberikan notis untuk mendapatkan maklum balas penetapan harga oleh peniaga,” katanya dalam satu kenyataan hari ini.
Menurut Mohd. Ridzuan, kesemua notis itu dikeluarkan di bawah Seksyen 21 Akta Kawalan Harga Dan Anti Pencatutan 2011. – K! ONLINE


Kuota minyak masak bersubsidi kekal 60,000 tan sebulan
Oleh SUBKHI SUDARJI

13 April 2021, 3:29 pm
PUTRAJAYA – Kerajaan masih mengekalkan kuota minyak masak bersubsidi sebanyak 60,000 tan metrik setiap bulan pada tahun lalu dan tahun ini walaupun harga Refined Bleached and Deodorized (RBD) palm olien telah meningkat.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, jumlah tersebut bersamaan dengan 60 juta paket polibeg satu kilogram (kg), dengan 1.5 kg diperuntukkan untuk setiap rakyat Malaysia termasuk di Sabah dan Sarawak.
Katanya harga RBD palm olien meningkat kira-kira 83 peratus kepada RM4,122 per tan metrik tahun ini berbanding RM2,255 per tan metrik pada tahun lalu.
“Kerajaan turut menambah peruntukan atas dasar komitmen untuk membekalkan 60,000 tan metrik meskipun harga RBD Palm Olien telah meningkat,” katanya dalam kenyataan akhbar hari ini.
Alexander berkata, kerajaan menjangkakan kos skim itu meningkat daripada RM400 juta kepada RM1.8 bilion sekiranya RBD Palm Olien terus meningkat.
“Oleh yang demikian, keputusan kerajaan untuk mengekalkan kuota dalam program Penstabilan Harga Minyak Masak (COSS) menunjukkan komitmen kerajaan yang tinggi untuk mengurangkan kos sara hidup serta menjamin kesejahteraan rakyat,” katanya.

Beliau berkata demikian sebagai maklum balas susulan laporan portal berita Sarawak berhubung kekurangan bekalan minyak masak bersubsidi di negeri itu yang didakwa berpunca daripada tindakan syarikat pembungkus minyak masak yang tidak jujur kerana membekalkan minyak masak bersubsidi tidak mengikut kuantiti yang telah ditetapkan bagi edaran ke pasar raya dan kedai runcit.  -K! ONLINE


Kes baharu hampiri 2,000 lagi
Oleh SITI A'ISYAH SUKAIMI

13 April 2021, 3:22 pm
PUTRAJAYA – Kes baharu hari ini sekali lagi merekodkan angka menghampiri 2,000 dengan 1,767 kes dilaporkan menjadikan jumlah kes positif Covid-19 sebanyak 363,940 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak kekal mendahului negeri lain dengan 607 kes, diikuti oleh Selangor sebanyak 483 kes dan Kuala Lumpur sebanyak 133 kes.
“Seterusnya, Sabah (117 kes), Kelantan (103 kes), Pulau Pinang (92 kes), Johor (74 kes), Kedah (39 kes), Perak (36 kes), Negeri Sembilan (29 kes), Melaka (17 kes), Pahang (14 kes) dan Terengganu (13 kes).
“Putrajaya pula merekodkan tujuh kes dan Labuan sebanyak tiga kes baharu,” katanya pada ciapan Twitter di sini hari ini.
Ujarnya lagi, Perlis tidak mencatatkan kes baharu hari ini. -K! ONLINE


Eyra Hazali gembira dapat hadiahkan ibu bapa X70
Oleh MOHAMMAD SHAHEMY AZMI

13 April 2021, 4:14 pm
PETALING JAYA – Pelakon Eyra Hazali meluahkan rasa gembira apabila dapat menghadiahkan ibu bapanya, Hazali Ramli dan Qhuzie Mohd. Johari sebuah kereta baharu.
Menerusi satu perkongsian yang dimuat naik dalam Instagramnya, Eyra atau nama sebenarnya Hazirah Qasdina Hazali, 22, memberitahu, hadiah berupa sebuah kereta Proton X70 itu adalah sebagai tanda terima kasih atas pengorbanan orang tuanya selama ini.
“Alhamdulillah syukur. Selalu tertanya-tanya bila agaknya dapat belikan mak dan ayah kereta yang lebih selesa.
“Siapa sangka rezeki melimpah ruah pada awal tahun. Selepas tunggu dari bulan Februari, tepat pada masanya alhamdulillah dapat serahkan sendiri dekat ibu bapa saya,” ujar Eyra.
Menurut pelakon drama Mr.Grey itu lagi, hadiah kereta yang diberikan itu tidaklah sebesar jasa kedua-dua orang tuanya membesarkan dia dan adik-beradik yang lain.
“Hadiah ini tidak sebesar jasa mak dan ayah untuk besarkan kami tujuh beradik. Selagi ada kudrat,saya akan buat apa sahaja untuk senangkan mak dan ayah,” tulisnya.

Dalam hantaran itu juga, Eyra yang juga isteri kepada penjaga gol kelab bola sepak, Johor Darul Ta’azim (JDT), Muhammad Haziq Nadzli juga mendedahkan bahawa suaminya turut mengambil sebuah kereta baharu jenis Vellfire.
Sekadar info, Eyra dan Haziq mendirikan rumah tangga pada 1 November 2019 dan dikurniakan seirang cahaya mata lelaki, Muhammad Hayder Qhalish pada 14 Ogos 2020. -K! ONLINE


10,000 tapak bazar online percuma di Kelantan
Oleh YATIMIN ABDULLAH

13 April 2021, 3:01 pm
KOTA BHARU – Seorang pemuda menyediakan 10,000 tapak jualan secara online atau dalam talian percuma bagi membantu peniaga di seluruh Kelantan yang terjejas ekoran pembatalan bazar Ramadan.
Pemilik Odajer.com, Muhammad Amar Mirzat Ab. Kadir Jailani berkata, khidmat sosial itu dilakukan selepas terkesan melihat rintihan peniaga bazar di negeri ini yang telah bergolok-gadai untuk mencari rezeki sepanjang Ramadan tahun ini.
Menurutnya, perkhidmatan ini hanya ditawarkan selama sebulan bermula 1 hingga 30 Ramadan sahaja.
“Peniaga hanya perlu mendaftar di laman web Odajer.com. Selepas membuat pendaftaran mereka boleh memuat naik jenis perniagaan dan boleh beroperasi dengan terus.
“Uniknya sistem ini, kita bekalkan mereka dengan sistem perbankan internet apabila pembeli boleh membuat bayaran secara terus kepada peniaga,” katanya pada sidang akhbar di sini hari ini.
Muhammad Amar Mirzat memberitahu, kod pengimbas turut dibekalkan kepada peniaga untuk memudahkan urusan jual beli dengan pelanggan.

Katanya, pelanggan yang membuat imbasan kod itu akan dibawa terus ke platfrom bagi urusan jual beli.
“Sistem ini dijual dengan RM2,497 untuk satu unit, namun sempena bulan Ramadan, Odajer.com menawarkan platform ini secara percuma kepada peniaga bazar yang terjejas.
“Peniaga yang berdaftar menerusi Odajer.com ini akan mendapat untung bersih tanpa sebarang caj tersembunyi daripada pihak syarikat,” katanya.
Muhammad Amar Mirzat berkata, pada masa sama peniaga dapat membantu penghantar makanan menjana pendapatan menerusi penghantaran pesanan yang diselia oleh mereka sendiri.
Anak sulung dari tujuh beradik itu berkata, Odajer.com berharap sumbangan kecil itu dapat membantu meringankan beban peniaga bazar Ramadan yang terjejas. – K! ONLINE